Suspek pukul pengawal peribadi terlibat ah long
Oleh MOHD YUNUS YAKKUB

15 April 2021, 2:16 pm
KLANG – Kisah dua pengawal peribadi yang tular dipukul hanya kerana berpuasa semalam membongkar episod baharu apabila majikannya dipercayai terlibat dalam aktiviti ah long dan judi.
Perkara itu terbongkar hasil penahanan empat lelaki termasuk seorang pengurus yang menjalankan aktiviti haram itu dalam dua serbuan berasingan di daerah ini pada pukul 10 malam hari sama.
Kesemua yang ditahan berusia 35 hingga 47 tahun disyaki terlibat dalam memukul dua pengawal peribadi itu.
Sementara, majikan kepada dua pengawal peribadi yang dipukul itu ditahan oleh Polis Daerah Dang Wangi, Kuala Lumpur.
Ketua Polis Selangor, Datuk Arjunaidi Mohamed berkata, menerusi penangkapan itu membawa kepada penemuan 100 kilogram jongkong emas dalam rumah salah seorang suspek tersebut di Bukit Tinggi di sini.
Katanya, turut ditemukan adalah 12,500 keping not kertas AS$100 dengan nilai keseluruhan rampasan dianggarkan RM28.25juta.

Arjunadi (tiga kiri) menunjukkan pisto jenis glock yang dirampas pihaknya. FOTO: ZULFADHLI ZAKI
“Kita turut merampas sepucuk pistol jenis glock bersama 10 butir peluru yang dibawah kawalan salah seorang mangsa dan merupakan kepunyaan milik sebuah syarikat kawalan keselamatan. Dua rotan digunakan semasa kejadian turut dirampas polis.
“Siasatan awal mendapati majikan mangsa yang berusia 44 tahun itu terlibat dalam kegiatan ah long dan judi haram,” katanya pada sidang akhbar hari ini.
Beliau memberitahu, siasatan awal kejadian merotan sehingga mencederakan dua pengawal peribadi itu susulan perselisihan faham antara dua mangsa dengan majikannya atas alasan berpuasa, kelmarin.
Tambah Arjunaidi, ini berkemungkinan terlewat (masuk kerja) akibat berbuka puasa namun siasatan lanjut masih dijalankan.
“Mangsa cedera di badan, kepala dan lengan serta menerima rawatan di Hospital Tengku Ampuan Rahimah (HTAR) di sini.
“Tiga daripada suspek yang ditahan direman selama lima hari manakala seorang lagi selama tujuh hari dengan kes disiasat mengikut Seksyen 324, Seksyen 298, Seksyen 307 Kanun Keseksaan,” katanya.
Ketika ditanya sebarang kemungkinan terlibat dalam Geng Nicky, Arjuandi menegaskan siasatan semua sudut sedang dijalankan dengan pihaknya juga membuka kertas siasatan mengikut Seksyen 4 (1) Akta Pencegahan Pengubahan Wang Haram, Pencegahan Pembiayaan Keganasan dan Hasil Aktiviti Haram 2001 serta Seksyen 5 (2) Akta pemberi pinjam wang (APPW) 1951.
Dalam pada itu, beliau menjelaskan tiada sebarang unsur perkauman atau agama sebaliknya lebih kepada peribadi dan terpencil serta tidak rancang pihak tertentu.
Kosmo! Online terdahulu melaporkan seorang lelaki yang juga majikan kepada dua pengawal peribadi sanggup menampar kepala termasuk mengacukan sepucuk pistol dan membuat ugutan bunuh kerana tidak suka kedua-dua lelaki berkenaan berpuasa. -K!ONLINE


Ucap hari jadi untuk diri sendiri, Zizan mohon cepat bertemu jodoh
Oleh SAIRUL ZAMRI MISRANI

15 April 2021, 12:49 pm
PETALING JAYA – Bersempena hari ulang tahun kelahiran yang ke-36 hari ini, pelakon dan pengacara Zizan Razak membuat kelainan dengan menitipkan ucapan khas untuk dirinya sendiri.
Menerusi perkongsian dalam Instagram, Zizan atau nama sebenarnya Mohd. Razizan Abdul Razak turut mendoakan dirinya agar tidak berhenti membuat orang lain gembira.
“Assalamualaikum. Ucapan Happy Birthday (selamat ulang tahun) buatmu Mohd. Razizan Abdul Razak. Semoga terus berjaya dan berjaya.
“Jangan pernah berhenti buat orang tersenyum. Semoga Allah merahmatimu selalu dan sihat sentiasa murah rezeki dan dipanjangkan umur,” tulisnya.
Pada masa sama, bintang filem Polis Evo itu turut mendoakan semoga dirinya segera dipertemukan dengan jodoh.
“Segala usahamu dipermudahkan jua jodoh dipercepatkan. Amin,” katanya.

Menjengah pada ruangan komen, rata-rata rakan selebriti dan pengikut menitipkan ucapan dan doa agar segala impiannya dimakbulkan Allah.
Terdahulu, Zizan sering menjadi bualan netizen yang mana dia turut dilabelkan sebagai ‘penjaga jodoh’ orang lain dek kerana setiap wanita yang pernah rapat dengannya mendirikan rumah tangga bersama orang lain. – K! ONLINE


Padah jadi ‘keldai akaun’ scammer
16 April 2021, 10:12 pm
PETALING JAYA – Cubaan seorang wanita untuk ‘makan atas angin’ dengan memberikan maklumat akaun bank miliknya kepada sindiket penipuan pinjaman wang membawa padah apabila dia ditahan polis, di sini semalam.
Wanita tempatan berusia 27 tahun itu tidak sempat menikmati komisyen daripada sindiket berkenaan apabila dia ditahan oleh Bahagian Siasatan Jenayah Komersial, Ibu Pejabat Polis Daerah (IPD) Petaling Jaya.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, pada 7 September 2020 lalu, seorang lelaki berusia 36 tahun membuat laporan polis mendakwa ditipu membabitkan kerugian berjumlah RM25,760.
Menurutnya, lelaki yang bekerja sebagai jurujual itu telah melayari laman sosial Facebook dan ternampak iklan pinjaman wang peribadi ketika dia berada di pejabatnya di Seksyen 51, di sini.
“Berikutan itu, dia meninggalkan nombor telefonnya di ruangan komen dan pada hari yang sama juga, mangsa telah menerima mesej melalui aplikasi WhatsApp daripada seorang lelaki yang memperkenalkan diri sebagai Ryan Tan.
“Mangsa memberitahu lelaki itu bahawa dia berminat untuk membuat pinjaman sebanyak RM50,000, bagaimanapun dia diminta membuat bayaran terlebih dulu sebelum wang pinjaman diberi,” ujarnya dalam kenyataan hari ini.

Jelasnya, tanpa mengesyaki apa-apa, mangsa nekad memasukkan wang secara berperingkat ke dalam empat akaun bank berlainan berjumlah keseluruhan RM25,760 sepanjang September itu.
“Mangsa yang tersedar ditipu kemudian membuat laporan polis mengenai kejadian berkenaan.
“Hasil siasatan polis akhirnya berjaya mengesan dan menahan seorang wanita yang dipercayai bertindak sebagai ‘keldai akaun’ yang memberikan maklumat akaunnya kepada individu lain,” ujarnya.
Katanya, suspek diberi jamin polis sebaik keterangan selesai diambil dan kes disiasat mengikut Seksyen 420 Kanun Keseksaan (KK). – K! ONLINE


15 termasuk dua wanita leka main mahjong diberkas
Oleh KHAIRUL MOHD. ALI

16 April 2021, 9:35 pm
ISKANDAR PUTERI – Polis menahan seramai 15 individu berusia antara 30 hingga 78 tahun yang sedang leka berjudi dalam satu serbuan di sebuah premis rumah kedai di Taman Damai Jaya, Skudai semalam.
Ketua Polis Daerah Iskandar Puteri, Asisten Komisioner Dzulkhairi Mukhtar berkata, serbuan itu dijalankan sepasukan pegawai dan anggotanya pada pukul 9 malam.
Jelas beliau, penahanan itu melibatkan 11 lelaki dan dua wanita tempatan beserta dua lagi lelaki warganegara Singapura.
“Kesemua mereka yang ditahan yang berumur lingkungan 30 hingga 78 tahun dan tidak mempunyai kerja tetap.
“Ketika serbuan, mereka sedang duduk mengelilingi beberapa buah meja disyaki sedang leka bermain judi jenis ‘Mahjong’ di dalam premis tersebut.
“Antara yang ditahan termasuklah penganjur iaitu penyewa premis berkenaan,” katanya di sini hari ini.-K! ONLINE


Kanak-kanak lelaki mati lemas terjatuh takungan air sawah
Oleh NUR NAZLINA NADZARI

16 April 2021, 10:51 pm
ARAU – Seorang kanak-kanak lelaki ditemui mati lemas selepas dipercayai terjatuh ke dalam takungan air di kawasan sawah di Kampung Hutan Kandis di sini petang ini.
Dalam kejadian kira-kira pukul 6.30 petang itu, mangsa, Muhammad Amir Faris Rohaizad yang menunggang basikal dikatakan tergelincir lalu terjatuh ke dalam takungan air sedalam dua meter tersebut.
Ketua Polis Daerah Arau, Superintendan Nanda Maarof memberitahu, siasatan awal mendapati ketika kejadian mangsa menunggang basikal di laluan batas sawah bersama adik lelakinya berusia lapan tahun dan rakan perempuan berusia 11 tahun.
“Kesemua mereka menunggang basikal secara berasingan sebelum mangsa tiba-tiba hilang kawalan dan terjatuh ke dalam petak sawah padi tersebut.
“Rakan mangsa yang melihat kanak-kanak lelaki itu terkapai-kapai di dalam takungan air itu bergegas pulang ke rumah mangsa terletak kira-kira satu kilometer untuk mendapatkan pertolongan,” katanya di sini hari ini.
Katanya, ibu bapa mangsa terus bergegas ke tempat kejadian dan mendapati terdapat beberapa penduduk kampung sedang menarik mangsa dari dalam takungan air di petak sawah.

“Mangsa ditemui dalam keadaan tidak sedarkan diri sebelum disahkan telah meninggal dunia,” ujarnya.- K! ONLINE


Pakistan sekat akses media sosial di seluruh negara selama beberapa jam
Oleh KOSMO!

16 April 2021, 9:00 pm
ISLAMABAD, PAKISTAN – Kerajaan Pakistan mengenakan sekatan ke atas akses media sosial dan aplikasi mesej lain selama beberapa jam di seluruh negara, sehari selepas insiden keganasan tunjuk perasaan anti-Perancis tercetus di negara itu.
Dalam satu notis yang dikeluarkan kepada Pihak Berkuasa Telekomunikasi Pakistan, Kementerian Dalam Negeri mengarahkan ‘sekatan menyeluruh’ dikenakan terhadap Twitter, Facebook, WhatsApp, YouTube dan Telegram sehingga pukul 3 petang (waktu tempatan).
Tiada sebab diberikan terhadap arahan tersebut.
Sebelum ini, parti politik di negara itu sering menggunakan media sosial untuk mengumpul penyokong.
Justeru, pihak berkuasa Pakistan mengenakan sekatan media sosial serta memutuskan perkhidmatan mudah alih sebelum ini dalam usaha untuk mengakhiri tunjuk perasaan besar-besaran dengan mencegah para pemimpin daripada mengajak orang ramai untuk menyertainya.
Semalam, Kedutaan Perancis di Pakistan menasihati rakyatnya dan syarikat berkaitan Perancis untuk segera meninggalkan negara itu buat sementara waktu.

Ia susulan tercetusnya tunjuk perasaan yang diketuai oleh parti ekstremis sehingga melumpuhkan sebahagian besar negara itu serta mengakibatkan dua anggota polis terbunuh.
Beribu-ribu penyokong parti Tehreek-e-Labbaik Pakistan (TLP) berkumpul di jalanan pada Isnin lepas selepas pemimpinnya, Saad Rizvi ditahan kerana menuntut pengusiran Duta Perancis dari negara itu.
Tuntutan itu dibuat susulan sentimen anti-Perancis yang semakin meluap-luap dalam kalangan penduduk Pakistan selepas Presiden Perancis, Emmanuel Macron menyatakan sokongannya terhadap hak sebuah majalah di Perancis untuk menerbitkan semula karikatur Nabi Muhammad baru-baru ini.
Susulan itu, kerajaan Pakistan mengambil langkah berjaga-jaga dengan menempatkan anggota keselamatan di hadapan kedutaan Perancis.
Dalam pada itu, di Lahore, para penyokong TLP terus melakukan tunjuk perasaan di sebuah sekolah agama dan markas parti TLP meskipun terdapat edaran yang ditulis sendiri oleh Saad yang menyeru para penyokongnya agar menghentikan protes.  – AFP


Arak seludup lebih RM200,000 dirampas
Oleh ABDUL RAZAK IDRIS

16 April 2021, 8:37 pm
KLANG – Pasukan Gerakan Am ( PGA ) merampas arak seludup bernilai RM204,473.28 termasuk cukai dalam kejadian di Jalan Idaman 24, di sini hari ini.
Dalam kejadian pukul 4.30 pagi itu turut menahan seorang lelaki berusia 23 tahun.
Pegawai Pemerintah Batalion 4 PGA, Superintendan Rizal Mohamed berkata, arak berkenaan dibawa menggunakan sebuah lori dipercayai untuk pengedaran di sekitar daerah ini.
Katanya, hasil pemeriksaan terhadap lori itu menemui 12,864 tin bersamaan 6,432 liter.
“Kita turut merampas sebuah telefon bimbit dan lori berkenaan dengan nilai keseluruhan rampasan RM300,293.28.
“Tangkapan dan rampsan telah dibawa ke Balai Polis Pandamaran untuk tindakan lanjut dan kes disiasat mengikut Akta Kastam 1967,” katanya dalam kenyataan hari ini.- K!ONLINE


Penggodam Indonesia tipu wang kerajaan AS lebih AS$60 juta diberkas
Oleh KOSMO!

16 April 2021, 8:26 pm
JAKARTA – Dua penggodam Indonesia diberkas berhubung penipuan antarabangsa di mana lebih AS$60 juta (RM247.65) juta dicuri daripada program bantuan Covid-19 bagi membantu rakyat Amerika Syarikat(AS) yang hilang pekerjaan akibat pandemik, kata pihak berkuasa.
Mesej teks telah dihantar kepada 20 juta rakyat AS dan mengarahkan mereka kepada lebih 12 akaun kerajaan AS palsu, kata polis Indonesia lewat semalam.
Beribu-ribu mangsa memberikan maklumat peribadi termasuk nombor keselamatan sosial dalam laman web palsu tersebut dengan harapan mendapatkan bantuan AS$2,000 (RM8,255) di bawah program bantuan sebenar untuk golongan penganggur, kata pihak berkuasa.
Bagaimanapun, data mereka sebaliknya digunakan oleh scammer untuk mencuri berjuta-juta dolar daripada program tersebut.
“Kira-kira 30,000 rakyat AS telah ditipu manakala kerugian yang dialami kerajaan AS  menlebihi AS$60 juta,” kata ketua polis Jawa Timur, Nico Afinta.
Kedua-dua suspek ditangkap bulan lalu di bandar kedua terbesar di Indonesia, Surabaya selepas polis dihubungi oleh pihak berkuasa Amerika Syarikat.

Polis Indonesia tidak menyatakan berapa lama penipuan tersebut dilakukan.
Kedua-dua penggodam itu berdepan hukuman penjara sembilan tahun di bawah undang-undang maklumat elektronik Indonesia. – AFP


LZS serah sumbangan zakat bernilai RM255,000
16 April 2021, 8:28 pm
SELAYANG – Lembaga Zakat Selangor (LZS) menyerahkan sumbangan zakat berjumlah RM255,000 kepada enam buah hospital dan lima buah pusat jagaan warga emas.
Ketua Divisyen Operasi Agihan Asnaf LZS, Abdul Basith Hamid berkata, kesemua hospital tersebut menerima RM10,000 setiap satu.
“Antara hospital yang terlibat ialah, Hospital Selayang, Hospital Tengku Ampuan Rahimah, Hospital Ampang, Hospital Shah Alam, Hospital Serdang dan Hospital Sungai Buloh.
“Sumbangan ini bertujuan bagi menjalankan aktiviti seperti latihan ibadah kepada pesakit, waris dan jururawat, kaunseling kepada pesakit serta lain-lain aktiviti keagamaan di bawah program Hospital Mesra Ibadah,” katanya
Beliau berkata demikian dalam sidang akhbar selepas Majlis Serahan Dana Hospital Mesra Ibadah dan Pelancaran Bakul Qaseh Ramadan di Hospital Selayang di sini hari ini.
Tambah beliau, lima buah pusat jagaan warga emas menerima sumbangan zakat dalam bentuk geran.

Pada masa sama, LZS turut melancarkan program Bakul Qaseh Ramadan dengan mengagihkan sebanyak 1,000 pek makanan juadah berbuka puasa setiap satu kepada Hospital Selayang, Hospital Serdang dan Pusat Perubatan Universiti Malaya. – K! ONLINE


Rangka, tengkorak manusia dijumpai dalam kebun getah
Oleh ASLIZA MUSA

16 April 2021, 10:55 pm
KUALA KANGSAR – Seorang kontraktor terkejut apabila menemukan rangka manusia ketika sedang melakukan kerja-kerja meratakan tanah di kawasan kebun getah di Kampung Talang Hulu di sini semalam.
Ketua Polis Daerah Kuala Kangsar, Asisten Komisioner Omar Bakhtiar Yaacob berkata, rangka yang dibungkus kain batik ditemukan lelaki berusia 40 tahun itu kira-kira pukul 3 petang.
Katanya, siasatan awal di lokasi kejadian mendapati bahagian tulang yang dapat dikenal pasti adalah tulang pinggul, rahang gigi bawah dan tengkorak.
“Berdasarkan laporan polis diterima, lelaki itu menjumpai rangka tersebut ketika mengendalikan jentolak untuk meratakan tanah.
“Pemeriksaan yang dilakukan ke atas lima helai potongan kain batik yang membungkus rangka itu menjumpai satu tengkorak manusia, rangka rahang gigi bawah, satu tulang pinggul dan 27 cebisan tulang,” katanya di sini hari ini.
Menurut beliau, siasatan di tempat kejadian mendapati kawasan tersebut merupakan kebun getah yang diratakan untuk dijadikan tapak nurseri anak sawit.

Katanya, lokasi itu terletak tiga kilometer dari Jalan Taiping-Kuala Kangsar dan untuk ke tempat kejadian perlu menggunakan jalan tidak berturap di tepi lebuh raya arah utara.
“Kesemua rangka dan tengkorak itu akan dihantar ke Jabatan Patalogi Hospital Raja Permaisuri Bainun (HRPB) untuk tindakan lanjut.
“Analisis ujian asid deoksiribonukleik (DNA) ke atas eksibit kain batik itu akan dijalankan dan buat masa ini, kes diklasifikasikan sebagai mati mengejut,” katanya.


Kereta Putera Philip dipamer di muzium Sri Lanka
Oleh KOSMO!

16 April 2021, 8:45 pm
COLOMBO, Sri Lanka – Sebuah kereta berusia hampir 90 tahun milik mendiang Putera Philip menjadi tarikan sebuah muzium di Sri Lanka.
Semasa hidup baginda, Putera Philip yang lalu memakai gelaran Duke of Edinburgh amat meminati kereta. Baginda telah membeli kereta 1935 Standard Nine pada  harga £12 (RM68) semasa berkhidmat dengan Tentera Laut Ditahan Britain pada 1940.
“Sekembalinya mendiang ke Colombo pada tahun 1950-an, baginda datang dan melihat kereta itu,” demikian kata Sanjeev Gardiner yang menyimpan kenderaan tersebut di hotel miliknya, Hotel Galle Face di Colombo.
“Sebaik sahaja melihat kenderaan itu, baginda berharap brek pada kenderaan itu berfungsi kerana ia tidak berfungsi sebelum ini,” tambah Sanjeev.
Menurut Sanjeev, Putera Philip mengakui Standard Nine merupakan kenderaan pertama dibelinya.
Baginda juga merupakan penaung kelab Standard Motor Car.
Hotel milik Sanjeev yang merupakan antara hotel dengan konsep kolonial Britain tertua di Colombo telah membina sebuah muzium di dalamnya bagi menempatkan kereta sedan berwarna hitam dan kelabu itu untuk tatapan pengunjung.
Berdasarkan rekod muzium, Putera Philip pertama kali memandu kenderaan itu dari Colombo ke pangkalan tentera laut di Trincomalee dengan jarak sejauh 260 kilometer.
Kereta itu yang memiliki jarak pemanduan 93,040 kilometer dan telah dibaik pulih beberapa kali masih boleh digunakan namun kos insurans yang tinggi  menyebabkan ia tidak lagi dibawa keluar.
Putera Philip memang peminat kereta dan sering memilih untuk memandu sendiri.
Namun pada 2019, baginda menyerahkan lesen memandunya pada usia 97 tahun ekoran satu pertembungan yang mengakibatkan kenderaan dipandunya terbalik dalam kemalangan yang menyebabkan dua orang cedera. -AFP


Lapan terbunuh ditembak dalam serangan di Indianapolis
Oleh KOSMO!

16 April 2021, 10:47 pm
WASHINGTON – Sekurang-kurangnya lapan orang terbunuh dalam satu insiden tembakan di sebuah bangunan kilang Fedex dekat lapangan terbang antarabangsa di Indianapolis, Amerika Syarikat.
Penembak yang identitinya masih belum dikenalpasti itu turut bertindak menembak dirinya selain beberapa mangsa turut tercedera.
Dalam kejadian tersebut, penembak memulakan tembakan secara rambang di lot parkir sebelum masuk ke dalam bangunan dan meneruskan tembakan.
“Ia tidak disebabkan oleh perbalahan atau gangguan oleh sesiapa pun di situ.
“Penembak itu hanya masuk sedikit ke dalam ruang bangunan. Jadi, kejadian tembakan itu berkemungkinan berlaku dalam satu ke dua minit,” ujar Timbalan Ketua Polis Indianapolis, Craig McCartt kepada CNN.
Sementara itu, menurut seorang pekerja di bangunan kilang tersebut, Jeremiah Miller, dia terlihat penembak memulakan tembakan dengan lebih 10 das tembakan dilepaskan.

“Saya nampak seorang lelaki yang lengkap dengan senjata api yang kelihatan seperti mesingan serta senapang automatik, dan dia sedang menembak secara rambang. Saya berasa amat takut sekali,” katanya.
Bangunan kilang Fedex itu dilaporkan mempunyai lebih daripada 4,000 pekerja.
Setakat ini, polis belum mengenalpasti sama ada penembak merupakan pekerja di kilang tersebut atau tidak. – AFP


Seorang parah ambulans bertembung Perodua Kenari
Oleh MOHAMAD FAIZAL HASHIM

16 April 2021, 6:00 pm
JOHOR BAHRU – Seorang pemandu lelaki mengalami kecederaan parah apabila kereta Perodua Kenari dipandunya dirempuh oleh sebuah ambulans hospital swasta di Kilometer 5 Jalan Johor Bahru – Kota Tinggi, dekat sini hari ini.
Dalam kejadian kira-kira pukul 1 petang itu, mangsa berusia 25 tahun itu dikejarkan ke Unit Kecemasan, Hospital Sultanah Aminah (HSA), di sini bagi mendapatkan rawatan.
Ketua Polis Daerah Johor Bahru Selatan Asisten Komisioner Mohd. Padzli Mohd. Zain berkata, kemalangan tersebut membabitkan ambulans dari arah Kota Tinggi yang sedang membawa pesakit.
Katanya, hasil siasatan awal dijalankan mendapati ambulans berkenaan dipercayai tidak berhenti di lampu isyarat lalu melanggar kereta dipandu yang datang dari arah Jalan Dato Sulaiman, di sini.
“Akibat daripada kemalangan tersebut, pemandu tersebut mengalami kecederaan dan telah dihantar oleh Ambulans HSA bagi menerima rawatan di unit kecemasan.
“Pemandu ambulan terlibat tidak mengalami kecederaan dan telah tampil membuat laporan polis di Balai Trafik, Ibu Pejabat Polis Daerah (IPD) Johor Bahru Selatan untuk tindakan lanjut,” katanya dalam kenyataan hari ini.-K! ONLINE


Kanak-kanak perempuan 9 tahun gantung diri
Oleh KHAIRUL MOHD. ALI

16 April 2021, 5:53 pm
KULAI – Seorang kanak-kanak perempuan berusia sembilan tahun ditemui maut dalam keadaan menggantung diri di kediaman keluarganya di Flat Temenggong, di sini petang semalam.
Ketua Polis Daerah Kulai, Superintendan Tok Beng Yeow berkata, pihaknya menerima panggilan berhubung kejadian itu pada pukul 3.30 petang.
Menurutnya, siasatan awal mendapati kanak-kanak perempuan itu berbuat demikian dipercayai kerana perselisihan faham antara keluarga.
“Sepasukan polis dari Bahagian Siasatan Jenayah Kulai telah tiba ke kediaman mangsa pada pukul 4 petang.
“Setibanya di lokasi, mangsa telah diturunkan oleh ahli keluarganya daripada tempat asal mangsa menggantung diri menggunakan kain pelikat,” katanya dalam satu kenyataan, di sini hari ini.
Tambah beliau, pihak hospital yang tiba kira-kira pada pukul 4.45 petang kemudian mengesahkan mangsa telah meninggal dunia sebelum dibawa ke Hospital Sultanah Aminah untuk bedah siasat.

“Hasil bedah siasat mendapati tiada kesan kecederaan fizikal dan mangsa disahkan mati kerana ‘hanging’. Kes ini diklasifikasikan sebagai mati mengejut,” ujarnya lanjut.-K! ONLINE


[VIDEO] Tradisi bedil di Puncak Panorama
Oleh KOSMO!

16 April 2021, 8:25 pm
KUALA TERENGGANU – Tradisi meletupkan bedil bagi memberi isyarat kepada waktu berbuka puasa dan imsak pada Ramadan tahun ini bukan sahaja dapat didengari oleh penduduk daerah ini, malah turut dirasai sehingga ke Seberang Takir di Kuala Nerus.
Meletupkan bedil pada bulan Ramadan merupakan tradisi yang diwarisi sejak sekian lama selepas penggunaan genta atau loceng besar yang bermula pada zaman Sultan Terengganu ke-11, Sultan Zainal Abidin III pada tahun 1881.
Kakitangan Red Flame Special Effects Sdn. Bhd., Mohd. Syahiran Shafie, 33, berkata, dia diberikan tanggungjawab meletupkan bedil tersebut di Puncak Panorama, Bukit Pak Apil di sini pada setiap waktu imsak dan berbuka setiap hari sepanjang bulan Ramadan ini.
“Bedil akan diletupkan bermula pada malam pengisytiharan satu Ramadan sehingga 6 Syawal. Satu bedil akan diletupkan pada setiap waktu berbuka puasa.
“Dua kali bedil pula sebagai isyarat penduduk sedang bersahur. Bedil pertama pada lima minit sebelum masuk waktu imsak, manakala satu lagi tepat pada waktu imsak,” katanya ketika ditemui Kosmo! sejurus meletupkan bedil untuk waktu berbuka puasa di sini kelmarin.
Mohd. Syahiran berkata, selain itu, tujuh bedil akan diletupkan masing-masing sebaik pengisytiharan 1 Ramadan dan 1 Syawal diumumkan Penyimpan Mohor Besar Raja-Raja.

Beliau yang berpengalaman mengendalikan bedil tersebut sejak tahun 2007 berkata, proses meletupkan bedil akan dilakukan dengan kehadiran seorang anggota polis dari Bahagian Persenjataan dan Bahan Letupan Ibu Polis Kontinjen (IPK) Terengganu setiap kali menjalankan tugasan berkenaan.
“Bunyi bedil yang dihasilkan daripada bunga api jenis Starshell yang didatangkan dengan permit khas dari China.
“Mercun itu akan dimasukkan ke dalam pelancar diperbuat daripada paip besi yang diletakkan di puncak bukit. Letupan dilakukan dengan menggunakan alat kawalan di kawasan yang jaraknya kira-kira 30 meter dari pelancar,” katanya.
Mohd. Syahiran memberitahu, beliau akan menekan suis bedilan tersebut berpandu azan yang disiarkan stesen radio tempatan.
Katanya, berdasarkan maklum balas penduduk, bunyi bedil itu bukan sahaja boleh didengari oleh penduduk pusat bandar raya ini, malah hingga ke Seberang Takir, Kuala Nerus. – K! ONLINE


PPZ-MAIWP santuni 60 peniaga dan keluarga asnaf
Oleh NUR HUDA MUSA

16 April 2021, 7:49 pm
KUALA LUMPUR – Seramai 60 peniaga dan keluarga asnaf menerima sumbangan daripada Pusat Pungutan Zakat – Majlis Agama Islam Wilayah Persekutuan (PPZ-MAIWP) di Masjid Al-Imam Al-Ghazali, Kepong, di sini hari ini.
Pemangku Ketua Pegawai Eksekutif PPZ-MAIWP, Abdul Hakim Amir Osman berkata, kesemua sumbangan itu diberikan sempena program Ziarah Ramadan yang diadakan sebanyak empat siri pada bulan Ramadan ini.
“Pada hari ini, PPZ-MAIWP bersama syarikat AXA Affin General Insurance Berhad telah menaja khemah kepada 40 peniaga asnaf bagi membantu menjalankan perniagaan Bazar Ramadan di Masjid Al-Ghazali, Kepong.
“Turut disampaikan ialah sumbangan berupa wang tunai serta beras kepada 20 keluarga asnaf bagi membantu meringankan beban terutama dalam menyambut Ramadan dengan jumlah keseluruhan sebanyak RM12,000,” katanya ketika ditemui pemberita selepas majlis penyerahan sumbangan PPZ-MAIWP di sini hari ini.
Dalam pada itu katanya, PPZ-MAIWP turut menyeru kepada semua masyarakat Islam untuk segera menunaikan zakat.
“Saya ingin menyeru semua masyarakat Islam untuk segera menunaikan zakat fitran dan zakat harta bagi merebut pahala berganda menunaikan zakat di bulan Ramadan.

“Bayaran zakat boleh dilakukan di mana-mana kaunter PPZ-MAIWP atau secara dalam talian di www.zakat.com.my bagi zakat harta dan fitrah.zakat.com.my bagi zakat fitrah,” ujarnya. – K! ONLINE


Tiga lokaliti di tiga negeri dikenakan PKPD
Oleh EDDY AQMAL MOHAMED HAMIDI

16 April 2021, 6:05 pm
PETALING JAYA – Kerajaan hari ini bersetuju untuk menguatkuasakan Perintah Kawalan Pergerakan Diperketatkan (PKPD) di beberapa lokaliti di tiga negeri iaitu Sabah, Kelantan dan Pahang.
Menteri Kanan Keselamatan, Datuk Seri Ismail Sabri Yaakob berkata, kawasan yang akan dikenakan PKPD adalah di Taman Tawau Lama dan Kampung Batu Payung, Tawau, Sabah; Kolej Tahfiz Sains Nurul Aman, Kok Lanas di Kota Bharu, Kelantan dan Institut Aminuddin Baki dan kuarters kakitangan Sri Layang di Bentong, Pahang.
“Sebanyak sembilan ujian saringan telah dilakukan di Taman Tawau Lama dan daripada jumlah itu lima kes positif telah dikenalpasti manakala lapan kes positif pula dikesan di Kampung Batu Payung.
“Di Kolej Tahfiz Sains Nurul Aman pula, Kementerian Kesihatan (KKM) telah mengesan sebanyak 31 kes positif daripada 56 ujian saringan yang telah dilakukan dan disahkan juga telah berlakunya penularan jangkitan Covid-19 dengan kadar kebolehjangkitan yang tinggi,” katanya menerusi satu kenyataan hari ini.
Menurut Ismail Sabri, sebanyak 15 kes positif telah direkodkan di Institut Aminuddin Baki serta kuarters kakitangan dan disahkan berlaku peningkatan kes secara mendadak dalam tempoh seminggu.
“Setelah membuat penilaian risiko bersama pelbagai agensi dalam Jawatankuasa Teknikal PKP dan atas nasihat KKM, kerajaan bersetuju melaksanakan PKPD di lokaliti yang telah dinyatakan itu bermula 17 sehingga 30 April depan.

“Pelaksanaan PKPD ini adalah untuk memastikan pergerakan penduduk di lokaliti dinyatakan dapat dikawal bagi mengelakkan penularan jangkitan Covid-19 ke komuniti luar,” ujar beliau.-K! ONLINE


Ambulans bawa pesakit Covid-19 terlibat kemalangan
Oleh MOHD. RAFIE AZIMI

16 April 2021, 8:03 pm
ALOR SETAR – Sebuah ambulans yang membawa seorang pesakit Covid-19 terlibat dalam kemalangan dengan sebuah lori satu tan di Kilometer 52.6 Lebuh Raya Utara Selatan arah utara dekat sini hari ini.
Pengarah Kesihatan Kedah, Dr. Mohd. Fikri Ujang ketika dihubungi berkata, kejadian berlaku ketika ambulans tersebut yang turut dinaiki tiga petugas Kementerian Kesihatan (KKM) termasuk pemandu dalam perjalanan dari Sungai Petani ke Hospital Sultanah Bahiyah (HSB) di sini.
Katanya, semua petugas KKM dan pesakit selamat dan telah dibawa ke HSB untuk mendapatkan rawatan lanjut dan berada dalam keadaan stabil.
Sementara itu, Penolong Pengarah Bahagian Operasi Kebombaan dan Penyelamat Jabatan Bomba dan Penyelamat Malaysia Kedah, Mohamadul Ehsan Mohd. Zain berkata, pihaknya menerima laporan berhubung kemalangan itu kira-kira pukul 4.20 petang.
“Setibanya di lokasi, kita mendapati sebuah ambulans terlibat dalam kemalangan dengan sebuah lori satu tan dinaiki dua lelaki.
“Pesakit Covid-19 tersebut telah diasingkan ke lokasi selamat oleh petugas KKM sementara kelindan lori berumur 56 tahun mengalami kecederaan parah selepas tercampak keluar dari kenderaannya,” katanya.

Tambahnya, kesemua yang terlibat telah dibawa ke HSB untuk mendapatkan rawatan lanjut. – K! ONLINE


PBT pantau pengunjung bazar
Oleh ASLIZA MUSA

16 April 2021, 6:10 pm
LENGGONG – Semua pihak berkuasa tempatan (PBT) di negeri ini diminta mencari pendekatan kreatif bagi memastikan prosedur operasi standard (SOP) norma baharu di bazar Ramadan terus dipatuhi.
Menteri Besar, Datuk Saarani Mohamad berkata, tahap pematuhan pengunjung di bazar Ramadan dilihat masih tidak memuaskan berikutan mereka lalai tentang SOP selain memakai pelitup muka iaitu penjarakan fizikal dan cecair pembasmi kuman.
Katanya, bagi memastikan tiga SOP utama itu kekal dipatuhi, PBT boleh menempatkan penguat kuasa di bazar-bazar Ramadan di bawah kelolaan mereka.
“Semasa berkunjung, memang mereka pakai pelitup muka sebab ia wajib tetapi penjarakan fizikal itu tidak dijaga. Jarang kita lihat mereka bawa cecair pembasmi kuman.
“Pakai pelitup muka saja tidak mencukupi kerana bila bersentuhan, kemungkinan untuk dapat jangkitan itu ada. Sebab itu kita minta mereka patuh ketiga-tiga SOP itu,” katanya selepas pelancaran Program Seronok Beraya peringkat negeri 2021 di Dewan Kompleks Komuniti Desa Jabatan Kemajuan Masyarakat (Kemas) Lenggong di sini hari ini.


Permohonan kebenaran rentas negeri lebih ketat
16 April 2021, 7:55 pm
PETALING JAYA – Polis Diraja Malaysia (PDRM) mengeluarkan arahan terbaharu yang lebih ketat berkaitan permohonan kebenaran merentas negeri yang berkuat kuasa semalam.
Timbalan Ketua Polis Negara, Datuk Seri Acryl Sani Abdullah Sani berkata, arahan terbaharu itu dikeluarkan ekoran situasi Covid-19 di negara ini yang semakin menunjukkan peningkatan dari segi jumlah kes.
“Berkenaan permohonan, ia dipertimbangkan bergantung kepada alasan munasabah yang dikemukakan oleh pemohon dan akan diteliti dengan lebih ketat.
“Setakat ini, permohonan yang dipertimbangkan tertakluk kepada tiga situasi iaitu kecemasan membabitkan ahli keluarga terdekat bagaimanapun ia memerlukan dokumen sokongan, kematian serta pasangan suami isteri yang berjauhan,” katanya hari ini.
Jelas beliau langkah yang dilakukan pihak polis ini juga dipercayai ada kaitan dengan rasa tidak puas hati orang ramai berhubung tindakan segelintir pihak yang menyalahgunakan kebenaran merentas negeri untuk tujuan lain.
Ujar beliau, arahan tersebut sudah dikeluarkan kepada semua ketua-ketua polis negeri di seluruh negara.

Tangkap layar gambar arahan yang tular di media sosial berkenaan permohonan kebenaran rentas negeri diperketatkan.
Terdahulu, tular di media sosial gambar notis dipercayai dikeluarkan Balai Polis Bandar Presint 7, Putrajaya berdasarkan cop serta tandatangan Ketua Balainya, Asisten Superintendan Azman Johari Rakhibi.
Melalui notis itu, permohonan kebenaran rentas negeri diperketatkan dan tertakluk kepada tiga situasi sahaja iaitu kecemasan membabitkan ahli keluarga terdekat dengan melampirkan dokumen sokongan, kematian dan pasangan jarak jauh. – K! ONLINE


Suami terjun Jambatan Pulau Pinang selamatkan isteri
Oleh MOHD SYALMIZI HAMID

16 April 2021, 7:12 pm
SEBERANG PERAI – Seorang wanita dipercayai mengalami kemurungan nyaris lemas selepas terjun ke dalam laut dari Jambatan Pulau Pinang di Kilometer 1.0 arah pulau dekat sini hari ini.
Wanita berusia 40-an itu bagaimanapun terselamat apabila suaminya yang berada di lokasi kejadian terjun bagi menyelamatkannya yang terkapai-kapai di dalam laut.
Jurucakap Jabatan Bomba dan Penyelamat negeri berkata, pihaknya menerima panggilan pada pukul 4.40 petang sebelum pasukan dari Balai Bomba dan Penyelamat Perai bergegas ke lokasi.
“Ketika bomba tiba, seorang wanita terjun ke laut dari Jambatan Pulau Pinang.
“Mangsa kemudian diselamatkan dan dibawa oleh suaminya ke tiang jambatan nombor 107 sebelum jentera bomba tiba,” katanya kepada pemberita hari ini.
Pihak bomba turun ke bawah dengan menggunakan kaedah ‘rappelling’ untuk memujuk dan menenangkan mangsa.

“Mangsa dibawa naik melalui Pangkalan Polis Marin, Batu Uban,” katanya. – K! ONLINE


Pelakon veteran, Abu Bakar Omar selamat dikebumikan
Oleh NUR ANATI JUHARI

16 April 2021, 7:03 pm
ALOR SETAR – Jenazah pelakon veteran, Abu Bakar Omar selamat dikebumikan di Tanah Perkuburan Islam Akar Peluru, Jalan Pegawai di sini pada pukul 5.40 petang ini.
Terdahulu, jenazah diuruskan di kediaman miliknya di Kuala Nerang dekat sini dan dibawa ke Masjid Al Ghufran untuk disolatkan sebelum dikebumikan.
Lebih 100 orang saudara serta rakan arwah hadir pada majlis pengebumian.
Allahyarham Abu Bakar menghembuskan nafas terakhir dipercayai kerana masalah jantung dan hati di Kedah Medical Centre (KMC) di sini pada 9.04 pagi tadi.
Dia meninggalkan seorang balu dan empat orang, manakala seorang anak perempuannya meninggal pada umur 13 tahun.
Pelakon veteran itu pernah membintangi filem dan drama popular seperti Bila Hati Telah Retak, Cinta Kolesterol dan banyak lagi.

Kemampuan lakonan arwah tidak dapat disangkal apabila pernah memenangi beberapa anugerah seperti Pelakon Lelaki Terbaik (Drama), Pelakon Pembantu Lelaki Terbaik dan banyak lagi. – K! ONLINE


Jangan ambil undang-undang sendiri -Arjunaidi
Oleh MOHD YUNUS YAKKUB

16 April 2021, 5:03 pm
SHAH ALAM – Masyarakat dinasihatkan agar tidak mengambil undang-undang sendiri dan mengeruhkan keadaan berhubung dua pengawal peribadi dipukul majikannya kerana berpuasa.
Ketua Polis Selangor, Datuk Arjunaidi Mohamed berkata, ini ekoran pihaknya mengesan beberapa video klip yang dimuat naik daripada pelbagai platform media sosial yang menggesa supaya tindakan setimpal diambil terhadap suspek yang memukul dua pengawal peribadi tersebut.
“Turut terkesan, beberapa gesaan yang berbaur ugutan daripada pihak tertentu untuk mengisytiharkan perang dan mengepung kawasan Klang.
“Kenyataan sebegini boleh mengeruhkan keadaan serta menjejaskan ketenteraman awam dan boleh diambil tindakan di bawah Seksyen 504 Kanun Keseksaan,” katanya dalam kenyataan di sini hari ini.
Beliau menjelaskan polis mengesahkan bahawa seramai lima orang telah ditangkap melalui beberapa siri tangkapan bagi membantu siasatan dengan empat telah ditahan di Klang Selatan dekat sini sementara seorang lagi di Dang Wangi, Kuala Lumpur.
“Kesemua suspek telah ditahan reman antara lima hingga tujuh hari.

“Sehubungan itu, orang ramai dinasihatkan agar tidak membuat sebarang spekulasi, perkongsian dan menyebarkan sesuatu berita dari sumber yang tidak sahih,” katanya. -K!ONLINE


Mengaku tidak salah kurung, cederakan lelaki warga India
Oleh NUZULSHAM SHAMSUDDIN

16 April 2021, 5:28 pm
KUALA LUMPUR – Seorang pengurus restoran mengaku tidak bersalah di Mahkamah Majistret, di sini hari ini, atas tiga pertuduhan iaitu mengurung, menakutkan dan mencederakan seorang lelaki warganegara India, Selasa lalu.
B. Selvendran, 33, membuat pengakuan tidak bersalah itu selepas kesemua pertuduhan dibacakan terhadapnya di hadapan Majistret S. Mageswary.
Mengikut pertuduhan pertama, tertuduh didakwa bersama rakan yang masih bebas, menggunakan kekerasan memaksa warganegara India, Balamurugan Selvam sehingga menyebabkan mangsa dikurung dalam kediaman di Bandar Bukit Tinggi, Klang tanpa kerelaan mangsa.
Pertuduhan itu dikemukakan mengikut Seksyen 365 Kanun Keseksaan yang membawa hukuman penjara maksimum tujuh tahun dan denda, jika sabit kesalahan.
Bagi pertuduhan kedua, Selvendran didakwa bersama rakan yang masih bebas dengan niat menakutkan mangsa sama dengan mengatakan akan membunuh lelaki itu yang didakwa mengikut Seksyen 506 Kanun Keseksaan yang membawa hukuman penjara tidak lebih tujuh tahun atau denda atau kedua-duanya, jika sabit kesalahan.
Sementara pertuduhan ketiga tertuduh juga didakwa bersama rakan yang masih bebas, dengan sengaja menyebabkan kecederaan kepada mangsa sama dengan menumbuk pada bahagian badannya yang didakwa mengikut Seksyen 323 Kanun Keseksaan yang membawa hukuman penjara hingga setahun atau denda sehingga RM2,000 atau kedua-duanya, jika sabit kesalahan.

Semua kesalahan itu didakwa dilakukan di restoran di Jalan Tun Sambanthan, Brickfields di sini pukul 2.45 petang pada 13 April lalu.
Dalam prosiding itu pendakwaan diwakili Timbalan Pendakwa Raya, Hanis Anisha Jamilludin manakala tertuduh diwakili peguam Mishant Thiruchelvam.
Mahkamah kemudiannya membenarkan tertuduh diikat jamin RM6,000 dengan seorang penjamin untuk ketiga-tiga pertuduhan selain tertuduh juga dilarang mengganggu mangsa sehingga kes selesai.
Tarikh 17 Mei ini ditetapkan untuk sebutan semula kes.-K!ONLINE


Dibayar RM1,000 hantar satu bungkusan dadah
Oleh MOHD YUNUS YAKKUB

16 April 2021, 4:28 pm
SHAH ALAM – Kegiatan dua penghantar dadah sejak awal tahun ini dengan menerima bayaran RM1,000 bagi setiap bungkusan dadah berakhir apabila dicekup di kawasan meletak kenderaan sebuah pasar raya di Bandar Mahkota Cheras, baru-baru ini.
Dalam serbuan pukul 4.30 petang pada Isnin lalu itu, kedua-dua suspek lelaki berusia 30 dan 32 tahun itu diberkas bersama 13.2 kilogram (kg) syabu.
Difahamkan, semasa kejadian mereka sedang berurusan bagi proses penggantian penghantaran dadah tersebut.
Ketua Jabatan Siasatan Jenayah Narkotik Selangor, Asisten Komisioner Ahmad Jefferi Abdullah berkata, kesemua dadah itu diletakkan di dalam sebuah beg kanvas bercorak bunga di dalam bonet belakang sebuah kereta jenis Proton Persona digunakan suspek.
Katanya, pemeriksaan mendapati terdapat 13 bungkusan teh bertulisan Guanyinwang yang mengandungi dadah jenis methamphetamine.
“Dadah tersebut dipercayai untuk pasaran di sekitar Lembah Klang dan negeri ini yang mampu dibekalkan kepada 26,520 penagih.

“Nilai keseluruhan dadah dianggarkan RM477,360,” katanya dalam satu kenyataan di sini hari ini.
Beliau menambah, pihaknya turut menyita sebuah kereta dan wang tunai RM500 dengan nilai keseluruhan RM38,500.
Ahmad Jefferi memberitahu, hasil ujian air kencing mendapati kedua-duanya suspek negatif dengan seorang daripadanya mempunyai rekod jenayah lampau.
“Kedua-dua suspek dipercayai mula terlibat sebagai transporter sejak awal tahun ini dan menerima RM1,000 bagi setiap bungkusan dadah.
“Mereka kini direman enam hari dan kes disiasat mengikut Seksyen 39B Akta Dadah Berbahaya 1952,” jelasnya. – K! ONLINE


Lelaki Nigeria mengaku tidak salah tipu guru besar lebih RM140,000
Oleh NUZULSHAM SHAMSUDDIN

16 April 2021, 4:56 pm
HULU SELANGOR – Seorang pelajar lelaki warga Nigeria mengaku tidak bersalah di Mahkamah Majistret Kuala Kubu Bharu di sini hari ini atas 24 pertuduhan menipu seorang guru besar lebih RM140,000 berhubung tuntutan harta pusaka RM2.4 juta yang tidak wujud.
Tertuduh NwaokorieChikezi Patrick , 41, yang merupakan pelajar Diploma Pelancongan sebuah kolej swasta membuat pengakuan tidak bersalah itu selepas kesemua pertuduhan dibacakan terhadapnya dalam bahasa Inggeris di hadapan Hakim Nurul Mardhiah Mohammed Redza yang bertindak sebagai Majistret.
Mengikut pertuduhan pertama hingga ke-24, tertuduh bersama seorang lagi yang masih bebas didakwa telah menipu seorang guru besar wanita berusia 59 tahun dengan memperdaya memasukkan wang sebanyak RM141, 262 dalam akaun bank milik seorang wanita melalui pindahan wang dalam talian.
Wang itu dipindahkan untuk tujuan tuntutan harta pusaka bapa tertuduh bernilai RM2.4 juta yang tidak wujud yang mana mangsa tidak akan berbuat sedemikian sekiranya tidak diperdayakan.
Kesemua kesalahan itu didakwa dilakukan di sebuah sekolah di sini antara 4 Februari hingga 3 Mac lalu yang didakwa mengikut Seksyen 420 Kanun Keseksaan yang dibaca bersama seksyen 34 kanun yang sama.
Hukuman bagi seksyen itu memperuntukkan penjara tidak kurang setahun dan maksimum 10 tahun dan sebat dan juga hendaklah dikenakan denda jika sabit kesalahan.

Terdahulu Timbalan Pendakwa Raya Yong Ching Hong menawarkan RM10,000 bagi setiap satu pertuduhan dengan dua penjamin warga tempatan memandangkan tertuduh merupakan warga asing.
Bagaimanapun peguam M.Tharuma Ratnam yang mewakili tertuduh memohon jaminan yang rendah dikenakan ke atas anak guamnya kerana kes ini melibatkan mangsa dan modus operandi yang sama.
“Selain itu, tertuduh telah berkahwin dengan rakyat Malaysia dan mempunyai dua anak. Tertuduh juga memberi kerjasama yang baik dengan pihak polis,” katanya.
Selepas mendengar permohonan kedua-dua belah pihak Hakim Nurul Mardhiah kemudian membenarkan tertuduh diikat jamin RM3,000 bagi setiap pertuduhan.
Ini bermakna tertuduh perlu membayar sebanyak RM72,000 bagi 24 pertuduhan. Tarikh 4 Jun ditetapkan bagi sebutan semula kes. – K! ONLINE


Padah minum ketum di bulan puasa
16 April 2021, 5:37 pm
PETALING JAYA – Keterujaan enam lelaki menikmati air ketum di siang hari pada bulan Ramadan tidak berpanjangan apabila dicekup polis di sebuah rumah di Taman Sri Gombak, Batu Caves di sini semalam.
Kesemua lelaki berkenaan berusia 24 hingga 35 tahun diberkas dalam serbuan oleh Bahagian Siasatan Jenayah Narkotik (BSJN), Ibu Pejabat Polis Daerah (IPD) Gombak.
Ketua Polis Daerah Gombak, Asisten Komisioner Arifai Tarawe berkata, bertindak atas maklumat, serbuan telah dijalankan di rumah berkenaan sekitar pukul 6.30 petang.
“Pihak polis berjaya merampas dua bungkus plastik lut sinar berikat gelang getah berisi cecair disyaki air ketum yang dianggarkan berat isipadu lebih kurang 1,000 mililiter.
“Kita percaya kesemua individu itu terlibat dengan aktiviti meminum air ketum di siang hari ketika seluruh umat Islam sedang berpuasa,” ujarnya dalam kenyataan hari ini.
Jelasnya, semakan polis juga mendapati salah seorang suspek tersebut mempunyai rekod lampau berkaitan dadah.

“Kesemua suspek telah dibawa ke Mahkamah Majistret Selayang dan telah dibenarkan tahan reman selama lima hari bermula hari ini hingga Selasa depan,” ujarnya.
Katanya, siasatan kes dijalankan di bawah Seksyen 30(3) Akta Racun Berbahaya 1952. – K! ONLINE


Ceroboh hotel, lelaki didenda RM50
Oleh NUZULSHAM SHAMSUDDIN

16 April 2021, 5:48 pm
PETALING JAYA – Padah menceroboh sebuah hotel, seorang lelaki didenda RM50 oleh Mahkamah Majistret di sini hari ini.
Majistret Majistret Zhafran Rahim Hamzah menjatuhkan hukuman denda itu selepas tertuduh Faizul Mohd. Aziz, 31, mengaku bersalah atas pertuduhan pilihan yang disabitkan ke atasnya.
Mahkamah turut memerintahkan tertuduh dipenjara sehari jika gagal membayar denda itu dan tertuduh membayarnya.
Mengikut pertuduhan, Faizul didapati melakukan pencerobohan jenayah dengan memasuki sebuah hotel di Damansara Perdana di sini pukul 8.20 pagi pada 15 April lalu.
Berikutan itu pertuduhan dikemukakan mengikut Seksyen 22 Akta Kesalahan-kesalahan Kecil 1955 yang memperuntukan hukuman tidak melebihi RM50.
Mengikut fakta kes, pada waktu dan tarikh kejadian, seorang pengadu yang juga penyelia tukang cuci hotel berkenaan, menerima panggilan daripada kakitangan lain, terdapat seorang pemuda berlegar di lobi hotel.

Ekoran itu tertuduh kemudiannya ditangkap oleh pengawal keselamatan hotel tersebut sebelum menghubungi pihak polis.
Hasil siasatan tertuduh mengaku masuk ke dalam hotel untuk minum minuman keras.- K! ONLINE


RM5.8 juta peruntukan infrastruktur Segamat
Oleh FARAHWAHIDA AHMAD

16 April 2021, 5:34 pm
SEGAMAT – Kementerian Perumahan dan Kerajaan Tempatan (KPKT) meluluskan peruntukan bernilai RM5.8 juta bagi membaik pulih dan membina beberapa infrastruktur di daerah ini.
Menteri KPKT, Datuk Zuraida Kamaruddin berkata, peruntukan itu merupakan inisiatif melibatkan projek bagi meningkatkan kesejahteraan komuniti setempat dan kemudahan awam.
Katanya, antara projek yang terlibat dalam kelulusan peruntukan itu ialah seperti menaik taraf Pasar Awam Jementah dan pembinaan baharu Terminal Bas Jementah dengan kos RM1 juta.
“Peruntukan itu turut meliputi pembinaan Tapak Dataran Yayasan di Taman Yayasan di Buloh Kasap dan naik taraf Medan Taman Yayasan dengan kos RM1.3 juta.
“Selain itu, naik taraf Tapak Medan Selera Majlis Perbandaran Segamat (MPS) di Pekan Jabi juga Gerai Seralbanika Jalan Aji bandar Segamat RM1.5 juta dan cadangan pembinaan Pusat Rekreasi Awam persisir Sungai Segamat RM2 juta,” katanya disini hari ini.-K! ONLINE


Warga emas, kanak-kanak dilarang ke bazar Ramadan
Oleh NIK SUKRY RAMLI

16 April 2021, 5:42 pm
KUANTAN – Majlis Bandaraya Kuantan (MBK) memperketatkan prosedur operasi standard (SOP) di semua bazar Ramadan sekitar daerah ini dengan melarang warga emas dan kanak-kanak daripada mengunjungi kawasan itu berkuat kuasa serta-merta.
Datuk Bandar MBK, Datuk Hamdan Hussin berkata, tindakan itu dibuat berikutan terdapat peningkatan kes jangkitan Covid-19 di daerah Kuantan.
“Semua penganjur bazar, peniaga dan pengunjung diingatkan sekali lagi, patuhi segala SOP, peraturan dan syarat ditetapkan atau kita tidak akan bertolak ansur dengan mengeluarkan kompaun.
“Selain itu, kita akan batalkan kebenaran berniaga kepada peniaga atau penganjur yang gagal mematuhi peraturan ditetapkan, selain menutup operasi mana-mana bazar yang dikesan berisiko berlaku (penularan) kes Covid-19,” katanya dalam satu kenyataan akhbar di sini, hari ini.
Beliau berkata, sistem nombor giliran diperkenalkan di semua bazar Ramadan kendalian MBK diharap dapat mengawal jumlah pengunjung bagi mengelak keadaan terlalu sesak hingga menyukarkan penjarakan fizikal.
Katanya, pihak MBK juga tidak menolak kemungkinan menggunakan perkhidmatan ‘drone’ bagi memantau tahap pematuhan SOP di bazar Ramadan di daerah ini jika terus menerima laporan mengenai pelanggaran SOP daripada orang awam.-K! ONLINE


Warga emas hampir pitam terserempak ular tedung selar
Oleh NORLIA RAMLI

16 April 2021, 5:09 pm
BALING – Seorang wanita warga emas hampir pitam selepas terserempak seekor ular tedung selar sepanjang lima meter dengan berat kira-kira 30 kilogram (kg) di dapur rumahnya di Kampung Tanjung Luas, Kupang di sini semalam.
Wanita terbabit, Che Amra Che Ahmad, 63, kini dirawat di Wad Kecemasan Hospital Daerah Baling kerana mengalami tekanan darah tinggi.
Menurut Noraini Che Long, 45, ibunya masuk ke dapur untuk menyiapkan juadah berbuka puasa kira-kira pukul 5 petang.
“Ibu terkejut sebaik melihat seekor ular tedung selar melingkar di hadapan kabinet dapur dan terus menjerit memanggil adik lelaki.
“Adik, Mohd. Shafni Che Long, 40, cuba menghalau tetapi tidak berani mendekati ular tersebut kerana reptilia itu panjang dan besar,” katanya ketika dihubungi di sini hari ini.
Katanya, keluarga kemudian menghubungi Angkatan Pertahanan Awam Malaysia (APM) untuk mendapatkan bantuan.- K! ONLINE


Kes terus meningkat 2,551
Oleh NOR IDAYU BOSRO

16 April 2021, 4:52 pm
PUTRAJAYA – Kes harian hari ini terus meningkat ke angka 2,551 menjadikan jumlah kes positif Covid-19 kini mencecah 370,528 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, Sarawak mencatatkan angka tertinggi dengan 960 kes, diikuti oleh Selangor sebanyak 590 kes dan Kuala Lumpur sebanyak 245 kes.
“Seterusnya, Kelantan (164), Sabah (143 kes), Johor (121 kes), Pulau Pinang (91 kes), Negeri Sembilan (53), Perak (49), Kedah (35), Melaka (28), Pahang (47), dan Terengganu (16).
“Wilayah Persekutuan Putrajaya merekodkan enam kes manakala dua kes di Labuan dan satu kes Perlis,” katanya dalam ciapan Twitter di sini hari ini. – K! ONLINE


Majikan perlu faham tuntutan berpuasa
Oleh NORHAYATI YAHAYA

16 April 2021, 3:27 pm
SHAH ALAM – Majikan di negeri ini disarankan memahami tuntutan agama yang mewajibkan umat Islam berpuasa pada bulan Ramadan.
Pengerusi Jawatankuasa Tetap Hal Ehwal Agama Islam, Hal Ehwal Pengguna dan Industri Halal, Mohd. Zawawi Ahmad Mughni berkata, pihaknya percaya semua warga kerja di negeri itu melaksanakan tugas masing-masing seperti biasa di bulan Ramadan, sama seperti hari-hari lain.
“Semua majikan disarankan mengambil maklum tentang keadaan puasa pada bulan Ramadan ini,
“Saya percaya semua warga kerja melaksanakan kerja seperti biasa dan kalau ada satu dua kes pun, ia adalah kes terpinggir dan mungkin disebabkan individu itu sakit, ada keuzuran demam dan sebagainya,” katanya ketika ditemui pada program penyerahan buah kurma di Bangunan Sultan Idris Shah di sini hari ini.
Beliau berkata demikian bagi mengulas kejadian dua pengawal peribadi dipukul dengan rotan dan diacu pistol oleh majikan mereka yang didakwa tidak suka kedua-duanya menunaikan puasa pada Selasa lalu.
Mengulas lanjut, Mohd. Zawawi berharap agar semua pihak bersabar dan menyerahkan kepada pihak polis melakukan siasatan berhubung perkara itu.

Terdahulu, pada program tersebut, Mohd. Zawawi menyerahkan 2,000 pek buah kurma kepada kakitangan yang bertugas di Majlis Agama Islam Selangor (MAIS), Jabatan Agama Islam Selangor (JAIS), Jabatan Mufti, Jabatan Kehakiman Syariah Selangor, Perbadanan Wakaf Selangor dan agensi-agensi lain. – K! ONLINE


MTC gesa kerajaan buka semula sempadan negara
16 April 2021, 3:54 pm
KUALA LUMPUR – Majlis Pelancongan Malaysia (MTC) menggesa kerajaan untuk membuka semula sempadan negara secepat mungkin bagi memulihkan sektor pelancongan dengan kehadiran pelancong antarabangsa.
Presidennya, Uzaidi Udanis berkata, prosedur operasi standard (SOP) gelembung pelancongan juga perlu diperincikan dengan lebih jelas kepada pemain industri untuk memastikan mereka lebih bersedia apabila pembukaan sempadan negara dibenarkan.
“Jikalau dilihat, banyak negara telah bersedia untuk membuka sempadan, ternyata kita perlu belajar bagaimana untuk hidup dengan virus Covid-19 ini.
“Kami juga ada mengadakan perbincangan bersama Kementerian Pelancongan, Kesenian dan Kebudayaan (MOTAC) dan Kementerian Kesihatan (KKM) berkenaan isu pembukaan sempadan ini,” katanya pada sidang akhbar bantuan kepada penggiat industri pelancongan di Pusat Pelancongan Malaysia (Matic) hari ini.
Mengulas lanjut beliau berkata, semuanya bergantung kepada Majlis Keselamatan Negara di samping MOTAC juga banyak membantu dalam isu pelancongan ini.
“Saya yakin dengan pembukaan sempadan ini, industri pelancongan akan terus hidup,” ujarnya. – K! ONLINE


Kenduri kahwin tanpa SOP punca Kluster Taman Rakyat
Oleh MOHD AZLI ADLAN

16 April 2021, 2:41 pm
KUALA TERENGGANU – Terengganu mencatatkan kluster baharu semalam iaitu Kluster Taman Rakyat yang setakat ini mencatatkan 26 kes positif Covid-19.
Pengarah Kesihatan Terengganu, Dr. Nor Azimi Yunus berkata, kluster berkenaan berpunca daripada seorang lelaki berusia 32 tahun dari Sabah yang menghadiri majlis perkahwinan adiknya di Dungun.
“Aktiviti rentas negeri ini setakat ini menjangkiti 26 orang iaitu 11 ahli keluarga dan 15 tetamu yang menghadiri kendiri perkahwinan tersebut.
“Hasil pertemuan hanya untuk mengirim duit kenduri dan cenderahati telah menjangkiti seorang kawan baik. Kawan itu pula mengadakan majlis akikah di kampung yang kemudiannya menjangkiti lima ahli keluarga dan tujuh tetamu,” katanya dalam satu kenyataan di sini hari ini.
Nor Azimi berkata, Kluster Taman Rakyat disebabkan aktiviti perkumpulan sosial melibatkan ramai orang yang tidak mematuhi prosedur operasi standard (SOP).
Tegas beliau, sekiranya SOP norma baharu dipatuhi, penularan kluster sebesar berkenaan sudah pasti dapat dielakkan.

“Kami selalu pesan tangguh dahulu perkumpulan melibatkan ramai orang. Jika tiada pematuhan SOP di bazar Ramadan, mungkin kluster baharu juga akan tercetus,” katanya. – K! ONLINE


RM2 juta lesap ditipu kekasih
Oleh EDDY AQMAL MOHAMED HAMIDI

16 April 2021, 4:12 pm
KUALA LUMPUR – Perkenalan seorang wanita dengan seorang lelaki di aplikasi carian jodoh akhirnya mengundang padah apabila dia menjadi mangsa love scam sehingga mengakibatkan kerugian mencecah RM2 juta.
Pemangku Ketua Jabatan Siasatan Jenayah Komersil (JSJK) Kuala Lumpur, Superintendan Mohd. Mahidisham Ishak berkata, pihaknya menerima laporan berhubung perkara tersebut semalam daripada seorang wanita warga tempatan.
“Wanita berusia 44 tahun itu mendakwa telah berkenalan dengan seorang lelaki warga Amerika Syarikat menerusi aplikasi ‘Tinder’ yang memperkenalkan diri sebagai seorang bekas juruterbang di sebuah syarikat penerbangan luar negara.
“Sepanjang berkenalan selama lima bulan, mangsa telah diminta membuat beberapa pemindahan wang ke dua akaun syarikat tempatan dengan alasan untuk membiayai kursus penerbangan,” katanya menerusi satu kenyataan di sini hari ini.
Menurut Mohd. Mahidisham, setelah melakukan beberapa transaksi atas permintaan suspek, mangsa telah kehabisan wang simpanannya dan telah meminta bantuan kewangan darpada keluarganya untuk disalurkan bagi tujuan membantu suspek.
“Mangsa tersedar dirinya telah ditipu setelah dinasihatkan oleh keluarganya dan membuat laporan kepada pihak polis untuk tindakan selanjutnya,” ujar beliau. – K! ONLINE


Wujudkan jawatankuasa khas elak hina agama – PPIM
Oleh NUR HUDA MUSA

16 April 2021, 3:59 pm
PETALING JAYA – Persatuan Pengguna Islam Malaysia (PPIM) mahu kerajaan mewujudkan satu jawatankuasa khas bagi mengukuhkan perpaduan di dalam negara ini.
Ketua Aktivis PPIM Datuk Nadzim Johan berkata, satu jawatankuasa perlu ditubuhkan bagi mengelak kejadian seperti yang melibatkan dua individu dipukul oleh majikan kerana berpuasa berulang lagi.
“Rakyat di negara ini ada pelbagai bangsa dan agama. Kalau kita tidak saling menghormati, ia akan membawa kepada perkara tidak diingini seperti pergaduhan dan sebagainya.
“Kami mohon pihak kerajaan tubuhkan jawatankuasa, ambil kes ini sebagai penyebab hendak tubuh jawatankuasa yang akan mengubah keadaan di negara kita yang saya rasa diambil mudah,” katanya pada sidang akhbar PPIM hari ini.
Katanya, kerajaan perlu mencari kaedah terbaik untuk memastikan perkara sama tidak lagi berulang dan merugikan perpaduan rakyat pelbagai kaum di negara ini.
Dalam pada itu, ditanya mengenai responnya terhadap satu video tular membabitkan sebuah syarikat judi Nadzim berkata, pihaknya mendesak Kementerian Komunikasi dan Multimedia Malaysia (KKM) mengambil tindakan tegas terhadap penularan video tersebut.

“Saya sendiri telah memaklumkan perkara itu kepada menterinya, Datuk Seri Saifuddin Abdullah namun belum mendapat sebarang maklumat balas.
“Kita takut benda ini tidak diambil serius. Saya harap beliau dapat melihat perkara ini secara betul-betul serius,” tegasnya. – K! ONLINE


Amirudin bertanding di Gombak?
Oleh MOHD YUNUS YAKKUB

16 April 2021, 3:22 pm
SHAH ALAM – Pengerusi PKR Selangor, Datuk Seri Amirudin Shari menyerahkan pucuk pimpinan sama ada akan bertanding di Parlimen Gombak dalam Pilihan Raya Umum ke-15 (PRU-15) nanti.
Amirudin yang merupakan Menteri Besar Selangor menegaskan, sebagai ahli parti akan patuh kepada kepada sebarang keputusan dan arahan daripada pucuk tertinggi parti.
“Ketika ini, yang menjadi fokus supaya Selangor memberikan kemenangan kerusi kepada PKR dan Pakatan Harapan (PH).
“Kita akan bekerja keras untuk itu dan ia lebih kepada strategi dan taktikal. Perkara itu akan dibincangkan bila tiba masanya nanti,” katanya kepada pemberita selepas melancarkan Inisiatif Infrastruktur Digital Pintar Smart Selangor di sini hari ini.
Parlimen Gombak ketika ini disandang oleh Menteri Perdagangan Antarabangsa dan Industri yang juga Ketua Penerangan PN, Datuk Seri Mohamed Azmin Ali, Datuk Seri Mohamed Azmin Ali sejak 2008.
Ketika ditanya pemberita kemungkinan bertanding kerusi parlimen itu, Amirudin secara berseloroh terdapat pelbagai kemungkinan termasuk tidak akan bertanding.

“Tetapi kemungkinan melompat (parti) itu tiada,” jelasnya. – K! ONLINE


Kediaman penduduk rosak angkara serbuan tangkap Nicky
16 April 2021, 2:38 pm
PUCHONG – Kira-kira 10 pemilik kediaman di Trigon Residence Setiawalk di sini meluahkan rasa terkilan dengan tindakan Polis Diraja Malaysia (PDRM) yang didakwa telah merosakkan pintu kediaman mereka dalam operasi memberkas ahli perniagaan yang diburu, Datuk Seri Nicky Liow Soon Hee baru-baru ini.
Rata-rata pemilik rumah memaklumkan mereka tidak tinggal di situ, sebaliknya rumah berkenaan disewakan kepada individu lain.
Ketika serbuan yang didakwa selama dua iaitu pada 20 dan 21 Mac lalu, rata-rata penyewa tiada di rumah kerana keluar bekerja dan hanya menyedari pintu kediaman pecah dan rosak sebaik tiba di kediaman masing-masing.
Berita berkaitan https://www.kosmo.com.my/2021/04/15/101160/
Difahamkan 17 kediaman telah terlibat dalam pemeriksaan, didapati pintu utama dan pintu bilik tidur mengalami kerosakan yang keseluruhannya dianggarkan berjumlah RM30,000.
Pemilik yang hanya mahu dikenali Wendy berkata, pihaknya kecewa apabila hanya dimaklumkan perkara itu oleh pihak pengurusan sehari selepas serbuan dilakukan pihak berkuasa.

“Sepatutnya mereka memaklumkan terlebih dahulu kepada kami atau penyewa agar sebarang kerosakan dapat dielakkan.
“Kami harap pihak polis dapat berikan penjelasan lanjut berkenaan perkara ini kepada semua pemilik kediaman yang terlibat,” katanya pada sidang akhbar di Trigon Residence Setiawalk di sini hari ini.
Berita berkaitan https://www.kosmo.com.my/2021/04/09/nicky-masih-dalam-negara-gambar-diedarkan-di-sempadan/
Seorang lagi pemilik kediaman, mahu dikenali Chan memberitahu, individu yang menyewa kediamannya hanya menyedari pintu belakang mengalami kerosakan sebaik tiba di kediaman itu sekitar pukul 10 malam pada 20 Mac.
“Tiga pintu bilik dan satu pintu dapur mengalami kerosakan yang teruk akibat diumpil.
“Saya harap pihak polis dapat memberikan penjelasan berkenaan prosedur operasi standard (SOP) dalam membuat serbuan agar tiada kediaman penduduk yang rosak dan terjejas,” ujarnya.
Katanya, penduduk bukan mahu mencabar kuasa PDRM sebaliknya mahukan penjelasan agar perkara sama tidak berulang lagi kepada penduduk lain. – K! ONLINE
Berita berkaitan https://www.kosmo.com.my/2021/04/11/nicky-kian-tersepit/


MTC sasar RM250,000 kutipan wang menerusi konsert amal
16 April 2021, 3:51 pm
KUALA LUMPUR – Majlis Pelancongan Malaysia (MTC) mensasarkan wang kutipan berjumlah RM250,000 menerusi satu konsert amal yang akan diadakan secara atas talian pada 30 April depan.
Presiden MTC, Uzaidi Udanis berkata, hasil daripada kutipan wang itu akan diagihkan kepada 500 keluarga pemain industri pelancongan yang terkesan akibat pandemik Covid-19.
“Sebanyak RM500 akan diberikan kepada setiap keluarga yang terkesan di mana melibatkan pemandu-pemandu bas pelancongan yang menghidapi penyakit kronik serta ejen-ejen pelancongan yang kehilangan punca pendapatan.
“Wang bantuan ini akan diberikan sebelum raya Aidilfitri nanti untuk membolehkan mereka meneruskan kehidupan seharian,” katanya pada sidang akhbar bantuan kepada penggiat industri pelancongan di Pusat Pelancongan Malaysia (Matic) hari ini.
Jelasnya, ini merupakan konsert amal kali kedua dilakukan selepas melakukannya pada sambutan Tahun Baru Cina yang lepas.
“Pada konsert pertama lalu, kami telah berjaya melakukan sumbangan kepada 100 keluarga yang terjejas. Saya yakin konsert kali ini mampu memberi impak yang sama dan lebih besar.

“Kami juga sedang merancang untuk mengadakan konsert amal berskala besar bagi mengumpul dana sekali gus dapat membantu pemain industri pelancongan yang terkesan,” katanya.
Tambahnya, sumbangan boleh dibuat serendah RM50 dan duit hasil sumnbangan akan diberikan baucar untuk melancong dalam negara. – K! ONLINE


Guan Dee dilantik Timbalan Menteri Pelancongan, Seni dan Budaya
Oleh NUR HUDA MUSA

16 April 2021, 2:56 pm
PETALING JAYA – Senator Datuk Guan Dee Koh Hoi dilantik sebagai Timbalan Menteri Pelancongan, Seni dan Budaya bagi menggantikan Datuk Seri Panglima Dr. Jeffrey G. Kitingan.
Pejabat Perdana Menteri dalam satu kenyataan berkata, jawatan tersebut disandang oleh Guan Dee selepas G. Kitingan meletak jawatan dan mengangkat sumpah sebagai Timbalan Ketua Menteri Sabah II merangkap Menteri Pertanian dan Perikanan Sabah pada 29 September 2020.
“Adalah dimaklumkan bahawa selaras dengan Fasal (1) Perkara 43A Perlembagaan Persekutuan, Kebawah Duli Yang Maha Mulia Seri Paduka Baginda Yang di-Pertuan Agong telah memperkenankan pelantikan Senator Datuk Guan Dee Bin Koh Hoi.
“Istiadat Pengurniaan Surat Cara Pelantikan dan Istiadat Mengangkat Sumpah Jawatan dan Setia serta Sumpah Simpan Rahsia oleh Timbalan Menteri Persekutuan di hadapan Yang di-Pertuan Agong diadakan pada hari ini,” katanya di sini hari ini. – K! ONLINE


Jenazah penghantar makanan selamat dikebumikan
Oleh MOHD RIDZAUDDIN ROSLAN

16 April 2021, 4:17 pm
KUALA LUMPUR- Jenazah pekerja penghantar makanan yang maut dihempap pokok tumbang selamat dikebumikan di Tanah Perkuburan Masjid Al Mukhlisin kira-kira pukul 4 petang tadi.
Allahyarham Syed Izzat Izzudin dikebumikan selepas dimandi dan dikafankan di bilik mayat Hospital Universiti Kebangsaan Malaysia (HUKM).
Berita berkaitan https://www.kosmo.com.my/2021/04/15/penghantar-makanan-maut-dihempap-pokok-tumbang/
Difahamkan, Allahyarham menjalani proses bedah siasat di Unit Forensik HUKM kira-kira pukul 9 pagi tadi.
Semalam, Allahyarham berusia 20 tahun maut dihempap sebatang pokok tumbang dalam kejadian angin kencang dan hujan lebat di Taman Len Seng, Cheras.
Dalam kejadian pada pukul 4 petang itu, mangsa dikeluarkan oleh orang awam dan dibawa ke sebuah stesen minyak berhampiran dalam keadaan hujan lebat.

Video berdurasi 18 saat memaparkan Allahyarham diusung orang ramai juga tular di laman media sosial. – K! ONLINE


Nissan Navara versi dipertingkatkan dilancarkan
Oleh AFIFI HAFIZ MOHD NOR

16 April 2021, 1:45 pm
SHAH ALAM – Edaran Tan Chong Motor Sdn.Bhd. (ETCM) hari ini melancarkan enam varian Nissan Navara generasi kedua versi dipertingkatkan.
Menurutnya dalam satu kenyataan, model baharu itu menggunakan enjin 2.5 liter turbo diesel dan dipadankan dengan transmisi tujuh kelajuan automatik.
Katanya, gabungan itu menghasilkan kuasa maksimum 190PS pada 3,600 rpm dan tork maksimum 450Nm pada 2,000rpm.
“Empat varian yang menggunakan transmisi automatik ialah Pro-4X, VL, V dan SE Auto,” katanya dalam satu kenyataan selepas majlis pelancaran di Nissan Glenmarie di sini hari ini.
Tambahnya, dua varian lain menggunakan transmisi manual enam kelajuan dengan enjin yang sama ialah SE Manual dan Single Cab Manual.
“Varian ini mempunyai kuasa maksimum 163PS pada 3,600 rpm dan tork maksimum 403Nm pada 2,000 rpm.

“Varian-varian baharu kecuali Single Cab dilengkapi suspensi belakang jenis Multilink dengan Dual Rate Coil Spring yang berfungsi mengurangkan pergerakan badan kenderaan,” tambahnya.
Jelasnya, ETCM menawarkan varian baharu itu pada harga bermula RM91,900 dengan jaminan selama lima tahun atau perbatuan sejauh 150,000 kilometer atau mana-mana tiba dahulu. – K! ONLINE


Kurang ajar! Mana iman dan akidah? – Ashraf Muslim
Oleh NUR EMIRA SAIZALI

16 April 2021, 1:44 pm
PETALING JAYA – Pelakon dan pengacara Ashraf Muslim menggesa pihak berkuasa mengambil tindakan segera terhadap seluruh kru produksi yang terlibat dalam proses pembikinan sebuah video iklan judi online yang tular sejak semalam.
Bengang dengan tindakan pihak tidak bertanggungjawab yang melancarkan video tersebut pada bulan mulia, pelakon filem Ada Apa Dengan Dosa itu memohon agar pihak berkuasa mengambil tindakan segera.
“Mohon ambil tindakan kepada mereka yang terlibat dalam video ini termasuk pemberi idea, klien, pihak produksi, barisan pelakon, penyanyi dan semua kru terlibat.
“Perbuatan ini memang tidak boleh dimaafkan oleh umat Islam kerana telah melanggar sensitiviti agama dan memalukan negara,” tulisnya dalam satu hantaran Instagram hari ini.
Menurut pemilik nama lengkap Muhd Ashraf Muslim, 40, dia juga menyifatkan video tersebut melampau kerana mengajak umat Islam melakukan perkara haram pada bulan Ramadan.
“Makin menjadi-jadi manusia sekarang, secara terang-terangan mengajak orang buat dosa pada bulan Ramadan.

“Video yang anda semua tonton itu telah merosakkan bulan suci ini. Kurang ajar siapa yang terlibat dalam pembikinan video judi ini. Mana iman dan akidah?,” katanya.
Tegas Ashraf, dia terpanggil bercakap memuat naik hantaran kali ini bukan untuk mempromosi perkara haram tersebut.
“Saya nak beritahu masyarakat bahawa inilah cara halus untuk merosakkan Islam. Video ini jahat dan salah!” katanya lagi.
Dalam pada itu, dia turut mempersoalkan mengapa beberapa individu yang terlibat tergamak berlakon dalam iklan tersebut.
“Aku tak tahulah yang berlakon dalam video ini sedar atau tidak apa yang dinyanyikan.
“Memang tak fikir panjang bila buat semua ini,  berani pula nak promosi perkara begini. Kalaulah kamu semua orang Islam, menjawablah dengan Allah SWT,” ujarnya lagu.
Hari ini, Kosmo! melaporkan tindakan sebuah syarikat perjudian online menyiarkan sebuah video iklan mempromosikan aktiviti tersebut dengan bertemakan sambutan Hari Raya Aidilfitri sehingga mengundang kecaman serta membangkitkan kemarahan netizen beragama Islam.
Iklan tersebut mengisahkan kemeriahan Hari Raya Aidilfitri kemudiannya bertukar menjadi promosi aktiviti perjudian bagi mendapatkan wang segera agar perayaan dapat disambut dengan lebih meriah. – K! ONLINE


Minta suapan: Empat anggota MPPD direman enam hari
Oleh NOR SHAFAWATI YUP

16 April 2021, 1:37 pm
SEREMBAN – Empat anggota Majlis Perbandaran Port Dickson (MPPD) ditahan reman enam hari bagi membantu siasatan kes meminta dan menerima wang suapan daripada penjaja di sekitar Lukut dan Port Dickson.
Perintah tahanan reman itu dikeluarkan Penolong Pendaftar Mahkamah Khas Reman, Mas Azmimin Ahmad mengikut peruntukan Seksyen 117 Kanun Acara Jenayah di Mahkamah Majistret di sini hari ini.
Mas Azmimin membenarkan permohonan Suruhanjaya Pencegahan Rasuah Malaysia (SPRM) untuk mengeluarkan perintah reman terhadap keempat-empat individu itu bermula hari ini hingga 21 April depan.
Terdahulu, empat individu tersebut yang diiringi pegawai SPRM dan memakai baju lokap berwarna jingga tiba di perkarangan Kompleks Mahkamah Seremban kira-kira pukul 10 pagi. – K! ONLINE


PDRM kesan penerbit serta pelakon iklan judi Hari Raya
Oleh EDDY AQMAL MOHAMED HAMIDI

16 April 2021, 1:21 pm
PETALING JAYA – Polis Diraja Malaysia (PDRM) akan mengesan penerbit serta pelakon-pelakon yang terlibat dalam penghasilan satu video iklan Hari Raya yang didapati mempromosikan aktiviti perjudian.
Timbalan Ketua Polis Negara, Datuk Seri Acryl Sani Abdullah Sani berkata, siasatan yang dilakukan mendapati isi kandungan video berdurasi 2 minit 1 saat itu jelas melanggar undang-undang dan boleh mendatangkan kegusaran awam.
“Satu laporan polis telah dibuat oleh Jabtan Siasatan Jenayah Bukit Aman untuk menyiasat asal usul video ini yang akan menjurus kepada penerbit dan pelakon-pelakon yang terlibat dalam penghasilannya.
“Mereka akan dikesan serta dipanggil untuk memberi keterangan dan kes disiasat di bawah Seksyen 504 Kanun Keseksaan dan Seksyen 4(1)(g) Akta Rumah Judi Terbuka,” katannya menerusi satu kenyataan di sini hari ini.
Menurut Acryl Sani, pihak Suruhanjaya Komunikasi dan Multimedia (MCMC) juga akan dihubungi untuk membantu siasatan.
“Orang ramai diingatkan agar tidak berkongsi atau menyebarkan video ini melalui sosial media bagi mengelakkan kegusaran awam,” ujar beliau.

Terdahulu, Kosmo! Online hari ini melaporkan tentang penularan satu video iklan bertemakan sambutan Hari Raya Aidilfitri yang dikecam netizen kerana turut mempromosikan aktiviti perjudian secara online.


Nenek rugi RM18,000 terjerat cinta African Scam
Oleh DIYANATUL ATIQAH ZAKARYA

16 April 2021, 1:52 pm
MELAKA – Seorang wanita warga emas berusia 71 tahun rugi RM18,000 selepas menjalinkan hubungan cinta dengan lelaki dipercayai sindiket African Scam, pada bulan lalu.
Ketua Jabatan Siasatan Jenayah Komersial (JSJK) negeri, Superintendan E. Sundra Rajan berkata, warga emas berkenaan mula berkenalan dengan suspek menerusi laman sosial Facebook pada 27 Mac lalu.
Katanya, mangsa yang merupakan suri rumah kemudian meneruskan hubungan bersama suspek dengan berkomunikasi menggunakan aplikasi WhatsApp.
“Suspek telah memaklumkan mangsa bahawa dia akan belayar menaiki kapal kargo untuk ke Jepun bagi menjalankan projek membuat landasan kereta api.
“Lelaki itu kemudiannya memberitahu mangsa kononnya dia telah ditahan dan dibawa ke pelabuhan Melaka dan memohon agar warga emas itu dapat membuat bayaran untuk melepaskannya,” katanya ketika dihubungi di sini hari ini.
Tambahnya, mangsa yang percaya dengan kata-kata suspek telah meminta bantuan anak saudaranya untuk membuat bayaran seperti yang diminta.

“Anak saudara mangsa telah membuat tujuh kali transaksi pembayaran berjumlah RM18,000.00 ke tiga akaun bank yang berbeza diberikan oleh suspek.
“Selepas pembayaran dibuat suspek masih meminta wang daripada mangsa atas alasan suspek telah ditahan oleh pihak kastam kerana membawa sejumlah wang yang banyak,” katanya.
Sundra berkata, anak saudara mangsa kemudian mengesyaki suspek telah memperdayakan mangsa dan menasihati warga emas tersebut membuat laporan polis.
Jelasnya, mangsa kemudian membuat laporan polis di Balai Polis Tanjung Minyak semalam dan kes disiasat di bawah Seksyen 420 Kanun keseksaan kerana menipu.
Mengulas lanjut, beliau berkata, suspek bagaimanapun dipercayai bukan warga Afrika sebaliknya rakyat tempatan kerana hanya menggunakan Bahasa Melayu untuk berkomunikasi. – K! ONLINE


Penyedia platform diminta turunkan iklan Hari Raya promosi judi
Oleh MOHD. HUSNI MOHD. NOOR

16 April 2021, 1:34 pm
CYBERJAYA – Suruhanjaya Komunikasi dan Multimedia Malaysia (MCMC) sudah menghubungi penyedia platform media sosial supaya menurunkan kandungan iklan Hari Raya yang mempromosikan aktiviti perjudian seperti yang tular ketika ini.
MCMC menerusi kenyataan akhbar berkata, pihaknya sudah menghubungi Facebook, Twitter, dan YouTube untuk menurunkan kandungan iklan itu mengikut terma perkhidmatan serta piawaian komuniti yang ditetapkan oleh pihak mereka.
Menurutnya, pihak yang terbabit seperti produksi dan pelakon iklan itu juga harus lebih peka untuk tidak turut sama bersubahat dalam kegiatan mempromosikan judi dalam talian kerana ia jelas satu kesalahan.
“Penghasilan kandungan adalah tertakluk kepada Kod Kandungan Komunikasi dan Multimedia untuk dipatuhi oleh mereka yang terbabit dengan penghasilan dan pengedaran kandungan.
“Dalam kebebasan menyediakan kandungan, penyedia harus mengikuti kod kandungan yang sesuai dengan norma masyarakat Malaysia yang majmuk,” katanya.
Terdahulu, satu iklan Hari Raya berdurasi 2 minit 1 saat itu mengundang kecaman dan kemarahan netizen beragama Islam apabila mengeluarkan video mempromosikan aktiviti perjudian dengan bertemakan sambutan Hari Raya Aidilfitri.

Tambah mengejutkan, turut kelihatan dalam video itu adalah pelakon atau model dipercayai beragama Islam yang lengkap mengenakan pakaian tradisional baju kurung dan baju Melayu. – K! ONLINE


Sebilangan mangsa ditembak dalam serangan di Indianapolis
Oleh KOSMO!

16 April 2021, 2:14 pm
WASHINGTON – Sebilangan mangsa ditembak dalam satu insiden semalam di bandar raya Indianapolis, Amerika Syarikat, demikian menurut polis, namun tahap kecederaan mangsa belum jelas.
Jurucakap polis, Genae Cook memberitahu pemberita bahawa anggota-anggota polis berdepan ‘insiden penembak aktif’ di sebuah kemudahan Fedex dekat lapangan terbang antarabangsa di bandar raya itu.
Katanya, polis percaya lelaki bersenjata itu meninggal dunia kerana membunuh diri.
Polis mengesahkan sebilangan mangsa telah ditembak tetapi tidak mengesahkan bilangan atau status mereka. – AFP


Penganggur tukar pengakuan dera bayi 7 bulan
Oleh MOHD SYALMIZI HAMID

16 April 2021, 12:51 pm
SEBERANG PERAI – Seorang penganggur menukar pengakuan kepada tidak bersalah di Mahkamah Sesyen Butterworth di sini hari ini atas pertuduhan mendera seorang bayi lelaki berusia tujuh bulan pada bulan lalu.
Tertuduh, Muhammad Fakhri Abdul Muthalib, 25, membuat pengakuan itu selepas pertuduhan dibacakan semula terhadapnya di hadapan Hakim Noor Aini Yusof.
Terdahulu, pada 16 Mac lalu, dia mengaku bersalah di mahkamah sama dan dibenar diikat jamin sebanyak RM10,000 sementara menunggu laporan perubatan mangsa bagi prosiding menjatuhkan hukuman.
Mengikut pertuduhan, Muhammad Fakhri sebagai orang yang mempunyai pemeliharaan terhadap seorang bayi lelaki berusia tujuh bulan telah menganiaya mangsa sehingga menyebabkan kecederaan lebam pada dahi, bawah mata dan perut.
Kesalahan itu didakwa dilakukan di L-07-07, Pangsapuri Luminari, Jalan Harbour Place, Butterworth di sini kira-kira pukul 9 malam pada 6 Mac lalu.
Dia didakwa melakukan kesalahan itu mengikut Seksyen 31(1)(a) Akta Kanak-kanak 2001 yang memperuntukkan hukuman denda tidak lebih RM50,000 atau penjara tidak lebih 20 tahun atau kedua-dua sekali jika didapati bersalah.

Kes itu dikendalikan Timbalan Pendakwa Raya Muhamad Syeqal Che Murat, manakala tertuduh diwakili peguam Y. Anbananthan.
Kes akan disebut semula pada 27 Mei depan bagi serahan dokumen dan laporan perubatan mangsa. – K! ONLINE


Polis nafi kes gaduh disebabkan pemerasan, gengster
Oleh ASLIZA MUSA

16 April 2021, 1:26 pm
IPOH – Polis menafikan kejadian pergaduhan di sebuah kelab malam di sini disebabkan pemerasan oleh gengster dari Tapah seperti mana yang tular di media sosial.
Ketua Polis Daerah, Asisten Komisioner A. Asmadi Abdul Aziz sebaliknya berkata, pergaduhan itu berpunca daripada provokasi dan perselisihan faham antara pemilik premis dan pelanggan kerana isu pembelian minuman.
“Siasatan mendapati, hanya dua lelaki terlibat dalam insiden itu manakala individu lain adalah pengunjung yang cuba menenangkan keadaan.
“Dakwaan bahawa terdapat penglibatan gengster dari Tapah dan wujud unsur pemerasan dalam kejadian itu juga tidak benar sama sekali,” katanya di sini hari ini.
Menurut beliau, satu laporan polis berkaitan kejadian itu diterima pada 13 April lalu dan kes sedang disiasat mengikut Seksyen 147 Kanun Keseksaan.
Katanya, dua suspek yang dikenal pasti melalui rakaman kamera litar tertutup (CCTV) juga telah ditangkap untuk siasatan lanjut.

“Dua lelaki berusia 24 dan 19 tahun itu telah ditahan reman tiga hari bermula semalam untuk siasatan,” katanya.
Terdahulu, dua rakaman CCTV tular di media sosial di mana menunjukkan pergaduhan sekumpulan individu yang didakwa gengster di sebuah kelab malam pada pukul 12.20 tengah malam, 12 April lalu. – K! ONLINE


Remaja perempuan, kekasih 46 tahun jadi tokan diberkas
Oleh DIYANATUL ATIQAH ZAKARYA

16 April 2021, 1:40 pm
MELAKA – Seorang remaja perempuan berusia 16 dan teman lelakinya duda anak dua berusia 46 tahun diberkas selepas dipercayai menjadi tokan dadah dalam serbuan di kawasan belukar di Sungai Udang, pagi tadi.
Kedua-dua pasangan kekasih itu dicekup kira-kira pukul 6 pagi oleh sepasukan pegawai dan anggota polis dari Bahagian Siasatan Jenayah Narkotik (BSJN) Ibu Pejabat Polis Daerah (IPD) Melaka Tengah.
Ketua Jabatan Siasatan Jenayah Narkotik (JSJN) negeri, Superintenden Zulkiflee Rashid berkata, ketika serbuan dilakukan, suspek dipercayai sedang menunggu pelanggan di kawasan tersebut.
“Hasil maklumat orang awam, seorang remaja perempuan dan pasangan kekasihnya berusia 46 tahun telah diberkas di dalam kawasan belukar tersebut.
“Hasil pemeriksaan, polis menemukan satu bekas bertutup kelabu mengandungi lapan paket plastik lutsinar disyaki heroin seberat 127.32 gram dan 17 paket plastik lutsinar disyaki syabu,” katanya ketika dihubungi di sini hari ini.
Mengulas lanjut, Zulkiflee berkata, pihaknya percaya pasangan itu aktif melakukan pengedaran dadah di kawasan itu sejak bulan lalu.

“Hasil saringan ujian air kencing terhadap kedua-dua suspek turut didapati positif dadah jenis methamphetamine dan morfin.
“Suspek lelaki berkenaan juga mempunyai rekod 11 rekod lampau atas kesalahan dadah,” katanya.
Katanya, pasangan kekasih itu direman selama tujuh hari bermula hari ini dan kes disiasat mengikut Seksyen 39B Akta Dadah Berbahaya 1952 kerana mengedar dadah, dan Seksyen 15(1)(a) akta sama kerana positif saringan ujian air kencing. – K! ONLINE


Adam masih ada misi belum selesai
Oleh SOPI SAMAILE

17 April 2021, 10:45 pm
PELUMBA berbakat negara, Adam Norrodin mengakui semangatnya membara untuk memburu podium menjelang Kejuaraan Motosikal CEV Moto2 Sepanyol yang membuka tirai 25 April ini selepas menjalani latihan selama sebulan di Eropah.
Adam yang kekal beraksi bersama pasukan Liqui Moly Intact SIC Junior Team tahun ini meletakkan sasaran penamat ketiga keseluruhan dan mahu memburu podium sebanyak mungkin.
Adam perlu mempamerkan aksi terbaiknya untuk memikat hati prinsipal Petronas Yamaha Sepang Racing Team (SRT), Datuk Razlan Razali untuk membawanya semula ke pentas MotoGP.
Razlan sebelum ini berjanji dua pelumba negara berpeluang mengisi slot pada MotoGP jika merekodkan keputusan cemerlang pada CEV Eropah 2021.
“Segala latihan saya di Sepanyol berjalan lancar dan saya akui tidak sabar memulakan perlumbaan. Minggu ini merupakan persiapan terakhir saya dengan pasukan sebelum bermulanya misi untuk memburu podium.
“Seperti dikatakan sebelum ini, sasaran saya adalah mahu berada di tempat ketiga terbaik dan mahu meraih podium sebanyak mungkin. Kalau boleh saya mahu memberi tentangan kelompok hadapan,” katanya kepada Kosmo! semalam.

Pada tahun pertamanya pada saingan CEV Moto2, Adam menamatkan kempen 2019 di tempat ke-15 keseluruhan dengan 35 mata. Tahun lalu, Adam pamer peningkatan apabila mengumpul 79 mata untuk berada di tangga ketujuh keseluruhan.
Ditanya mengenai cabaran beraksi ketika bulan ramadan, Adam mengakui ia sama sekali tidak menjadi penghalang buatnya menjalani latihan di bumi Eropah.
“Saya puasa di sini lebih 15 jam dan bagi saya tiada masalah. Saya sudah biasa malah turut menjalani latihan seperti biasa. Sewaktu beraksi dalam saingan MotoGP, saya pernah mengalami ke-adaan seperti ini dan saya tidak kekok untuk menjalani ibadah puasa di Sepanyol,” ujar Adam.


Istiadat pemakaman Putera Philip sebentar lagi
Oleh KOSMO!

17 April 2021, 9:30 pm
LONDON – Ratu Elizabeth II akan mengucapkan selamat tinggal buat kali terakhir kepada mendiang suaminya, Putera Philip pada pukul 10 malam ini (waktu Malaysia) dalam majlis pemakaman yang dibatasi peraturan koronavirus, namun tetap memperingati  jasa baginda yang amat besar dalam perkhidmatan awam dan pasukan tentera.
Majlis yang cuma dihadiri 30 orang di pekarangan  Istana Windsor, barat London itu ditonton berjuta-juta penonton televisyen dengan orang ramai diminta tidak berkumpul kerana pandemik.
Pengawal istana berkawad di hadapan Istana Windsor sebelum upacara pemakaman Putera Philips hari ini. – AFP
Bagaimanapun, orang awam terus membanjiri lokasi sekitar Windsor yang mendorong halangan didirikan di sepanjang laluan siar kaki menuju ke pintu pagar istana lengkap dikawal pasukan polis beruniform.
Ieuan Jones, 37,  melakukan perjalanan dari bandar tempat tinggalnya di ibu negeri Wales, Cardiff untuk memberikan penghormatannya. Dia menggelar Putera Philip ‘lelaki gagah’  dan  ‘wira sejati’  yang banyak berjasa kepada negara dan kerabat diraja Britain.
“Satu kekecewaan kerana disebabkan pandemik, kita tidak dapat memberi penghormatan beramai-ramai kepada lelaki hebat tersebut,” katanya kepada agensi berita AFP.
Orang awam meletakkan bunga dan potret Putera Philip sebagai tanda peringatan dan bersedih atas kemangkatannya. – AFP
Di Istana Buckingham yang menjadi kediaman Ratu Elizabeth, tengah London, Cef Santosh Singh meletakkan bunga tulip berwarna ungu untuk menandakan berakhirnya sebuah era.

“Saya sayang keluarga diraja. Saya anggap mereka menakjubkan. Sungguh menyedihkan kerana semua ini akan berubah,” kata cef berumur 57 tahun tersebut.
Dalam pada itu, majlis memperingati Putera Philip turut diadakan di Sweden dan Denmark manakala burung-burung daripada Persatuan Merpati Lumba dibebaskan dari Memorial Arboretum Nasional di tengah London.
Putera Philip yang memakai gelaran Duke of Edinburgh, disifatkan oleh kerabat diraja sebagai ‘datuk negara’. Baginda mangkat pada 9 April lalu ketika berusia 99 tahun dan beberapa minggu selepas dibenarkan keluar setelah menjalani rawatan hospital selama  sebulan akibat masalah jantung serta jangkitan.
Putera Philip sentiasa berada di sisi Ratu Elizabeth II semasa baginda bertakhta sejak tahun 1952 hingga kini. – AFP
Pasangan monarki Britain yang paling lama berkhidmat itu sentiasa berada di sisi Ratu Elizabeth II semasa baginda bertakhta sejak tahun 1952 apabila Britain membina semula negara daripada kemusnahan Perang Dunia Kedua dan empayarnya mula berpecah.
Kematian baginda selepas perkahwinan diraja selama 73 tahun meninggalkan ‘kekosongan mendalam’ dalam hidup Ratu Elizabeth II, kata anak kedua pasangan monarki tersebut, Putera Andrew hujung minggu lalu. – AFP


Polis siasat wanita tipu bisnes kuih raya
Oleh KHAIRUL MOHD. ALI

17 April 2021, 7:12 pm
JOHOR BAHRU – Polis telah membuka satu kertas siasatan berhubung satu jenayah penipuan oleh seorang wanita yang menawarkan peluang perniagaan kuih raya di Kulai, Disember lalu.
Ketua Polis Johor, Datuk Ayob Khan Mydin Pitchay berkata, kertas siasatan itu dibuka selepas pihaknya menerima tiga laporan polis berhubung penipuan berkenaan.
Menurut beliau, kesemua laporan itu dibuat di Balai Polis Kulai pada tarikh yang berlainan.
“Menurut seorang mangsa yang merupakan seorang suri rumah berusia 34 tahun, mereka ditawarkan peluang perniagaan dengan modal RM500.
“Mangsa dijanjikan akan menerima modal tambahan berjumlah RM1,500 dan menerima 1,600 balang kuih raya untuk dipasarkan ke luar negara,” katanya dalam satu kenyataan, di sini hari ini.
Ayob Khan berkata, mangsa yang tertarik dengan tawaran tersebut telah memasukkan RM500 kepada akaun bank milik suspek atas nama Siti Asmah.

“Suspek juga telah mengadakan satu perjumpaan di Dewan Muhibbah, Kulai dimana mangsa dan bersama mangsa-mangsa lain dikehendaki membuat pembayaran tambahan yang tidak dinyatakan sebelum ini untuk pembelian kelengkapan lain.
“Sehubungan itu polis mengingatkan orang ramai agar lebih berhati-hati dengan tawaran perniagaan yang tidak masuk akal dan menjanjikan keuntungan berlipat ganda khususnya ketika musim perayaan ini,” ujarnya.
Jelasnya, polis menasihatkan agar mangsa-mangsa lain turut tampil membuat laporan polis bagi membantu siasatan yang dijalankan.
Ayob Khan turut memberitahu, kes berkenaan kini disiasat mengikut Seksyen 420 Kanun Keseksaan. – K! ONLINE


Tujuh pelajar Maktab Mahmud positif Covid-19
Oleh MOHD. RAFIE AZIMI

17 April 2021, 11:30 pm
ALOR SETAR – Seramai tujuh pelajar Maktab Mahmud di Baling dekat sini disahkan positif Covid-19, hari ini.
Pengerusi Jawatankuasa Kesihatan dan Kerajaan Tempatan negeri, Datuk Dr. Mohd. Hayati Othman berkata, kesemua pelajar tersebut yang terdiri daripada enam pelajar tingkatan empat dan seorang pelajar tingkatan satu telah dibawa ke hospital.
Katanya, setakat ini pihak berwajib sedang berusaha mengenal pasti kluster yang menjangkiti pelajar sekolah agama terbabit.
“Dalam masa sama kita telah mengenal pasti seramai 80 pelajar, 23 guru serta dua penyelia asrama yang menjadi kontak rapat tujuh pelajar tersebut.
“Mereka telah dipakaikan gelang merah jambu dan menjalani ujian calitan Covid-19,” katanya.
Beliau ditemui pemberita ketika menghadiri Majlis Tautan Kasih Timbalan Menteri Sumber Manusia, Datuk Awang Hashim bersama Rakan Media Negeri Kedah di Pusat Konvensyen dan Hotel Raia di sini hari ini.

Kata beliau, keputusan menutup kelas atas keseluruhan sekolah itu bergantung kepada keputusan Jabatan Pendidikan Negeri.
Sementara itu, Mohd. Hayati turut menasihatkan orang ramai terutama pengunjung bazar Ramadan supaya terus mematuhi prosedur operasi standard (SOP) bagi memastikan tidak wujud penularan baharu Covid-19.
“Dalam kalangan peniaga, mungkin tidak ada masalah untuk mereka mematuhi SOP tetapi di kalangan pengunjung, kita perlu berjaga-jaga terutamanya melibatkan gerai yang menjadi tumpuan.
“Kalau boleh, tidak perlulah bawa anak-anak kecil turut sama bersesak di bazar kerana kita tidak mahu sampai nanti satu tahap di mana wujudnya kluster baharu yang menyebabkan semua pihak terjejas terutama ketika masing-masing berusaha mencari rezeki di bulan Ramadan ini,” katanya.
Beliau menambah, setakat ini penularan varian baharu dari Afrika Selatan, Brazil dan United Kingdom yang dikatakan telah memasuki negara ini, masih belum dikesan di Kedah.
“Walaupun varian itu hanya dikesan di Lembah Klang, namun kita tetap perlu berjaga-jaga. Sebab itu saya minta semua pihak supaya terus mematuhi SOP,” katanya. – K! ONLINE


Bekas Inspektor tohmah kartel D7 diberkas
17 April 2021, 9:20 pm
PETALING JAYA – Seorang bekas pegawai polis berpangkat Inspektor diberkas, semalam ekoran menyebarkan tuduhan palsu dengan mendakwa wujud kumpulan ‘kartel’ dalam Bahagian Kongsi Gelap, Judi dan Maksiat (D7), Bukit Aman.
Bekas Inspektor yang berusia 33 tahun itu diberkas sekitar pukul 11.24 malam di sebuah rumah di Alor Setar, Kedah.
Pengarah Jabatan Siasatan Jenayah Bukit Aman, Datuk Huzir Mohamed berkata, polis turut merampas pelbagai barangan seperti laptop, telefon bimbit, pendrive, kad sim dan lain-lain gajet.
Menurutnya, kesemua rampasan tersebut telah hantar ke Makmal Forensik Polis Diraja Malaysia (PDRM) untuk tujuan analisa.
“Semakan mendapati suspek merupakan bekas pegawai polis yang telah dijatuhkan hukuman pengawasan oleh Lembaga Pencegahan Jenayah (LPJ) menerusi Op Mualang yang dilaksanakan oleh Bahagian D7 (Gengstrerisme), Jabatan Siasatan Jenayah (JSJ) Bukit Aman dalam usaha mencegah aktiviti kongsi gelap di sekitar kawasan Klang, Selangor.
“Sebelum ini, suspek juga didapati pernah membuat beberapa tohmahan terhadap pegawai dan anggota D7 (Gengtrerisme) Bukit Aman,” ujarnya dalam satu kenyataan hari ini.

Jelasnya, pihak polis tidak menolak suspek bertindak sedemikian akibat marah, tidak berpuas hati dan dendam terhadap pasukan siasatan yang telah mengambil tindakan terhadapnya sehingga dia diberhentikan kerja dan dikenakan hukuman pengawasan selama dua tahun di Alor Setar, Kedah di bawah Akta Pencegahan Jenayah 1959.
“Tindakan suspek membuat tohmahan juga jelas memberi kesan negatif kepada imej PDRM termasuk pegawai dan anggota D7 Bukit Aman,” ujarnya.
Dalam perkembangan sama, menurut beliau, sebanyak empat laporan polis telah dibuat oleh empat pegawai yang nama mereka telah disebut dalam tohmahan terbabit.
Justeru itu, tegasnya, polis telah membuka empat kertas siasatan.
Kes disiasat mengikut Seksyen 500 Kanun Keseksaan/Seksyen 233 Akta Komunikasi dan Multimedia 1998 bagi mengesan, menangkap dan mendakwa mana-mana individu atau kumpulan yang terkesan bertanggungjawab dalam membuat serta menyebarkan isu yang berbentuk fitnah ini.
Terdahulu, tular di laman sosial mendakwa wujud kumpulan ‘kartel’ D7 Bukit Aman terdiri daripada lima pegawai kanan polis dan tujuh anggota polis berpangkat rendah.
Kumpulan ‘kartel’ tersebut didakwa bersekongkol dan melindungi kumpulan jenayah terancang melibatkan beberapa kumpulan kongsi gelap seperti Geng Nicky, Geng Addy Kanna, Geng Wan Padang Besar, Geng Pak Su Bukit Kayu Hitam dan Geng Tiger 99. – K! ONLINE


Disyaki curi kabel tapi jumpa dadah
Oleh SHAMSUL KAMAL AMARUDIN

17 April 2021, 11:56 pm
LUMUT – Seorang lelaki yang pada mulanya ditahan selepas disyaki terlibat dengan kegiatan curi kabel, didapati turut memiliki sejumlah dadah ketika ditahan di hadapan sebuah hotel di Sitiawan, dekat sini awal pagi semalam.
Lelaki berusia 28 tahun itu ditahan sepasukan anggota Bahagian Siasatan Jenayah (BSJD) Ibu Pejabat Polis Daerah (IPD) Manjung pada pukul 2.45 pagi.
Ketua Polis Daerah Manjung, Asisten Komisioner Nor Omar Sappi berkata, hasil risikan mengesyaki lelaki itu terlibat kegiatan mencuri kabel komunikasi di sekitar daerah Manjung lantas menahannya untuk disoal siasat.
Katanya, bagaimanapun, ketika pemeriksaan dilakukan pada lelaki itu, polis menemui pula17 paket plastik lutsinar dipercayai mengandungi heroin dengan anggaran berat 35 gram (g) dalam poket kanan seluar dipakainya.
“Polis juga menemui dua plastik lutsinar berisi ketulan kristal disyaki syabu dan satu plastik lutsinar mengandungi tujuh tiub penyedut minuman berisi ketulan kristal juga disyaki syabu seberat 3.49g dalam beg sandangnya.
“Keseluruhan rampasan dadah yang ditemui pada suspek tersebut dianggarkan bernilai RM2,100,” katanya dalam satu kenyataan malam ini.

Menurut Nor Omar, saringan awal air kencing suspek mendapati dia positif dadah jenis methamphetamine atau syabu.
“Suspek juga memiliki beberapa rekod kesalahan lampau melibatkan kes jenayah dan dadah,” katanya.
Nor Omar menjelaskan, suspek direman selama tiga hari sehingga Isnin ini untuk membantu siasatan lanjut mengikut Seksyen 39B, Seksyen 12(2) dan Seksyen 15(1)(a) Akta Dadah Berbahaya 1952. – K! ONLINE


6 lagi PKPD dilaksanakan esok
Oleh MOHD RIDZAUDDIN ROSLAN

17 April 2021, 7:07 pm
PETALING JAYA- Enam lagi Perintah Kawalan Pergerakan Diperketatkan (PKPD) akan dilaksanakan bermula esok sehingga 1 Mei depan.
Menteri Kanan Keselamatan, Datuk Seri Ismail Sabri Yaakob berkata, antara kawasan PKPD itu melibatkan Kampung Tengah, Betong, Sarawak dan Sekolah Menengah Sains Machang Kelantan.
“Selain itu, ia turut melibatkan kawasan di Taman Mesra Bako, Kuching, Sarawak dan Sekolah Menengah Kota Kinabalu, Sabah.
“PKPD juga akan dilaksanakan di Lahad Datu, Sabah meliputi Kampung Bikang, Kampung Kadumu dan Taman Khazanah Indah,” katanya di sini tadi.
Katanya, tiga taman perumahan di daerah Tawau, Sabah juga dikenakan PKPd susulan peningkatan kes Covid-19 di kawasan terbabit.
“Ia melibatkan Taman Hilltop, Taman Bukit Bintang dan Taman Berkley,”

Sementara itu, kerajaan turut bersetuju menamatkan tiga PKPD melibatkan Kampung Pagalungan Ansip dan daerah Keningau, Sabah.
“Penamatan PKPD turut melibatkan Kampung Kalindukan, Nabawan, Sabah serta lima kawasan di daerah Pekan, Pahang,” jelasnya.
Katanya, kerajaan turut menamatkan PKP di daerah Keningau, Sabah esok seperti dijadualkan. -K! ONLINE


Berbuka puasa dalam banjir
Oleh KOSMO!

17 April 2021, 8:27 pm
Oleh RAJA JAAFAR ALI
JOHOR BAHRU – Beberapa penduduk di Kampung Pasir, Tampoi di sini terpaksa berbuka dalam keadaan banjir berikutan berikutan rumah mereka ditenggelami air.
Hujan lebat selama dua jam bermula kira-kira pukul 2 petang itu mengakibatkan banyak rumah dimasuki air sedalam kira-kira 1.3 meter.
Seorang penduduk, Fauzi Kassim, 45, berkata, dia bersama isteri dan anak-anaknya terpaksa membuang air yang memasuki rumahnya.
“Air cepat naik, hujan lebat dengan air pasang sekali.
“Ini merupakan kali kedua pada tahun ini banjir melanda kampung ini setelah berlaku pada awal Januari lalu,”katanya ketika ditemui di sini hari ini.

Fauzi berkata, banjir kali ini tidak seteruknya yang berlaku pada awal Januari.
Terdahulu, sepasukan anggota bomba dari Balai Bomba dan Penyelamat (BBP) Larkin bergegas ketempat kejadian bagi memantau situasi banjir.
Banjir mula surut kira-kira pukul 7 malam, bagaimanapun penduduk terpaksa berbuka puasa dalam keadaan rumah yang masih dipenuhi air. – K! ONLINE


Mangsa kemalangan lawan arus meninggal dunia
Oleh MOHD SYALMIZI HAMID

17 April 2021, 8:31 pm
SEBERANG PERAI – Salah seorang mangsa kemalangan disebabkan sebuah kereta dipandu melawan arus di Kilometer 13.0 Lebuh Raya Lingkaran Luar Butterworth (BORR) arah Bagan Ajam di Butterworth di sini Rabu lalu meninggal dunia hari ini.
Mangsa, Goh Sei Yi, 31, dilaporkan meninggal dunia kira-kira pukul 11 pagi di Hospital Seberang Jaya (HSJ) di sini.
Mangsa merupakan penumpang hadapan kereta jenis Toyota Corolla Altis yang dipandu suaminya berusia 35 tahun di laluan yang betul.
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, proses bedah siasat yang dijalankan kira-kira pukul 2 petang mendapati Sei Yi meninggal dunia akibat pelbagai kecederaan dalaman kerana kemalangan jalan raya.
“Suami mangsa yang sebelum ini dirawat di hospital sama telah dipindahkan ke unit rawatan rapi (ICU) sebuah hospital swasta bersama anak mereka berusia tiga tahun.
“Pemandu kereta jenis Honda City berusia 43 tahun yang melawan arus dalam kejadian itu dilaporkan masih tidak sedarkan diri dan dirawat di ICU HSJ,” katanya kepada pemberita hari ini.

Kosmo! Online pada Khamis lalu melaporkan, empat cedera selepas kereta Honda City yang dipandu secara melawan arus bertembung dengan kereta Toyota Corolla Altis dinaiki tiga sekeluarga.
Sebelum itu Honda City berkenaan bergesel dengan sebuah motosikal Benelli Leoncino dinaiki dua individu, namun mereka tidak cedera kerana sempat mengelak.
Kes itu disiasat mengikut Seksyen 41(1) Akta Pengangkutan Jalan 1987. – K! ONLINE


Senarai nama tular tiada kaitan siasatan Geng Nicky
Oleh KHAIRUL MOHD. ALI

17 April 2021, 8:34 pm
JOHOR BAHRU – Ketua Polis Johor, Datuk Ayob Khan Mydin Pitchay menafikan bahawa senarai nama pegawai dan anggota polis yang tular di media sosial adalah individu yang terlibat dengan jenayah dilakukan ‘Geng Nicky’.
Beliau yang mengesahkan perkara itu berkata, pihaknya telah menyiasat senarai nama berkenaan dan ianya tiada kaitan dengan kes yang sedang dikendalikan pihaknya.
“Yang pasti memang tiada kaitan setakat ini tetapi saya tidak tahulah kalau mungkin ada kaitan dengan kes lain.
Berita berkaitan: Nicky kian tersepit
Berita berkaitan: Tunggu masa cekup tali baru Nicky
“Daripada siasatan kita buat, soal siasat kita buat, memang nama-nama yang ditularkan itu tiada kaitan dengan Datuk Seri Nicki (Datuk Seri Nicky Liow Soon Hee),” katanya selepas menghadiri Program Infaq Ramadan di Masjid Jannatul Firdaus di Taman Molek di sini, hari ini.

Beberapa hari lalu, tular di media sosial satu senarai nama pegawai-pegawai dan anggota polis Bahagian Siasatan Jenayah Maksiat, Judi dan Kongsi Gelap (D7) Bukit Aman yang dikatakan terlibat dengan pelbagai sindiket jenayah terancang iaitu dengan cara melindungi, bersubahat, bersekongkol, menyalahguna kuasa dan menerima rasuah.
Senarai nama yang tular itu sekaligus menimbulkan persoalan sama ada mereka ini merupakan antara pegawai polis yang terbabit dengan kes ‘Geng Nicky’. – K! ONLINE


MPK guna kad giliran masuk bazar Ramadan
Oleh NUR NAZLINA NADZARI

17 April 2021, 5:52 pm
KANGAR – Majlis Perbandaran Kangar (MPK) memperketatkan prosedur operasi standard (SOP) di bazar Ramadan dengan memperkenalkan sistem kad giliran bagi memudahkan penguat kuasa memantau jumlah pengunjung yang masuk pada satu masa.
Pengerusi Jawatankuasa Perumahan dan Kerajaan Tempatan, Penjaja dan Peniaga Kecil Perlis, Azizan Sulaiman berkata, buat masa ini, sistem tersebut diguna pakai di Bazar Ramadan Kangar di Persiaran Wawasan yang mempunyai jumlah pengunjung yang agak tinggi.
Katanya, melalui sistem tersebut yang bermula pada 3 Ramadan lalu, hanya 200 pengunjung sahaja yang dibenarkan masuk ke dalam kawasan bazar pada satu masa.
“Ini merupakan satu daripada usaha untuk memperketatkan lagi SOP di samping mengamalkan pemakaian pelitup separuh muka, imbas MySejahtera dan menjaga jarak.
“Sistem pas ini dapat memudahkan penguat kuasa mengawal jumlah pengunjung yang masuk berbanding sebelumnya,” katanya di sini hari ini. – K! ONLINE


Bekalan daging lembu cukup untuk Ramadan, Aidilfitri
Oleh YATIMIN ABDULLAH

17 April 2021, 6:43 pm
PASIR MAS – Bekalan daging lembu sepanjang Ramadan dan Hari Raya Aidilfitri pada tahun ini dijamin mencukupi dan mampu memenuhi permintaan masyarakat.
Timbalan Menteri Pertanian dan Industri Makanan (MAFI) II, Datuk Che Abdullah Mat Nawi berkata, bekalan daging itu merangkumi bekalan daging lembu segar tempatan dan import.
Menurutnya, beliau menganggarkan sebanyak 36,000 tan metrik bekalan daging mampu dibekalkan sepanjang Ramadan dan Aidilfitri.
“Jumlah sebenar untuk tempoh itu (Ramadan dan Adilfitri) hanya 10,000 metrik tan sahaja.
“Bagaimanapun kita jangkakan pengeluaran tempatan sebanyak 9,000 tan metrik dan 27,000 tan metrik daging import. Jumlah itu mencapai 36,000 tan metrik sekali gus mampu menampung permintaan ketika musim perayaan,” katanya.
Beliau berkata demikian ketika ditemui pemberita selepas mengadakan lawatan ke tapak penternakan arnab di Kampung Banggol Chica di sini hari ini.

Mengulas lanjut Che Abdullah memberitahu, beliau mengakui bahawa terdapat peningakatan harga barangan mentah di pasaran ketika ini.
Katanya, beliau tidak menolak kemungkinan peningkatan harga itu disebabkan peningkatan kes Covid-19 di negara ini sejak kebelakangan ini. – K! ONLINE


Marah kerana silap pesanan
Oleh IZZATUL ‘AIN AZMAN

17 April 2021, 5:49 pm
PETALING JAYA – Satu video memaparkan sepasang suami isteri memarahi pekerja restoran makanan segera kerana membuat kesilapan ketika menyiapkan pesanan mereka tular, baru-baru ini.
Video berdurasi selama 55 saat itu mendapat perkongsian hampir 700 kali dan menerima ratusan komen daripada pengguna laman Facebook yang majoritinya menyuarakan rasa kurang senang dengan pasangan tersebut.
Rata-rata netizen mahukan penjelasan tentang apa yang berlaku selepas melihat video tersebut.
Seorang lelaki dipercayai suami kepada wanita itu memarahi pekerja restoran dengan kata-kata yang kesat mendapat perhatian seorang penghantar makanan, Affiq Azizi yang ketika itu mengambil pesanan pelanggan.
“Cakap elok-elok abang. Saya tahu dia (pekerja restoran) silap, tetapi abang tidak perlu marah dengan kata-kata kesat. Hormatlah orang lain. Mungkin sebab puasa, dia agak letih,” katanya kepada pelanggan lelaki itu.
Pelanggan itu yang sedar dengan tindakannya sempat meminta maaf sebelum seorang wanita dipercayai isterinya masuk restoran tersebut secara tiba-tiba dan memarahi penghantar makanan itu kerana mempertahankan pekerja restoran tersebut.

Sepanjang video itu dirakam, wanita tersebut memarahi pekerja restoran dan meminta mereka pihak restoran melihat televisyen litar tertutup supaya pihak atasan dapat melihat hal sebenar yang terjadi.
Wanita itu berkata, jika sudah membuat salah, seeloknya minta maaf.
Dia sedar ketika ini ramai yang berpuasa, tetapi jangan disebabkan itu, pekerja boleh melakukan kesilapan
Kerana rasa amarah terhadap penghantar makanan yang merakam videonya, wanita tersebut memanggilnya dengan perkataan bodoh dan menyifatkan orang yang berpuasa ini orang yang bodoh dan terus keluar setelah tangannya ditarik oleh suaminya sendiri. – K! ONLINE


Duit banyak, rumah besar tak boleh bawa mati pun – Amar Baharin
Oleh MOHD. HAIKAL ISA

17 April 2021, 6:20 pm
PETALING JAYA – Pelakon Amar Baharin mengakui pernah terlalu hanyut dengan dunia seni sehinggalah virus Covid-19 melanda dunia sekali gus memberi kesedaran kepada dirinya untuk mendekatkan diri dengan Islam.
Amar atau nama sebenarnya Amar Mohd. Baharin berkata, ada hikmah Covid-19 berlaku. Antaranya, dapat meluangkan masa melakukan perkara yang tidak sempat dikerjakan kerana terlalu sibuk mengejar dunia sebelum ini.
“Ada hikmah Covid-19 melanda dunia. Buat saya, selama ini terlalu kejar dunia. Solat selalu tinggal sebab sibuk dengan kerja. Amalan lain jangan ceritalah. Memang ke laut.
“Sekarang ini, tinggal solat rasa dosa besar sangat. Lambat sikit tunaikan solat rasa tak senang duduk. Insya-Allah, saya harap dapat istiqamah begini sampai saya mati,” katanya kepada Kosmo! Online baru-baru ini.
Dilihat kini semakin kerap berkongsi hantaran video menghafaz al-Quran, suami kepada aktres Amyra Rosli itu bagaimanapun memberitahu, dia malu untuk mengakui perubahan yang sedang dilaluinya kini sebagai satu hijrah.
“Ada orang dua tiga hari sertai aktiviti tabligh, terus kata diri sudah berhijrah, pakai serban dan sebagainya. Tapi, itu terpulang.

“Kadang-kadang, saya malu untuk mengaku apa yang sedang berlaku dalam hidup sekarang adalah satu hijrah. Saya hanya nak jadi manusia yang lebih baik dan semoga Allah tetapkan iman saya.
“Semakin saya berusia, semakin saya sedar yang dunia ini hanya sementara. Duit banyak-banyak, kereta dan rumah besar, semua itu tak boleh bawa mati pun,” luahnya.
Dalam perkembangan terkini, Amar muncul dengan drama sebuah rantaian terbaharu berjudul Hati Yang Dikhianati yang sedang rancak ditayangkan di Astro Prima.
Terdahulu, bapa kepada dua cahaya mata itu sering berkongsi untaian video dirinya menghafaz al-Quran sepanjang tempoh Perintah Kawalan Pergerakan (PKP) berikutan penularan wabak Covid-19. – K! ONLINE